text:
Lívfiskastøðin í Skopun pumpar stórar nøgdir av sjógvi úr Skopunarfirði inn á støðina. Regluligar kanningar av hesum sjónum geva virðismiklar upplýsingar um æti og umhvørvisviðurskifti á Landgrunninum. Sjógvurin, ið verður brúktur á Lívfiskastøðini í Skopun, verður pumpaður ígjøgnum ein tunnil, ið gongur undir støðini og kemur upp á 18 metra dýpi í Skopunarfirði. Hvørt sekund verða umleið 0,25 m3 av sjógvi pumpaðir inn á støðina.
Sjógvurin stavar frá einum øki við nógvum streymi. Hann er tí væl blandaður frá vatnskorpuni og niður á botn og umboðar eisini væl viðurskiftini á innaru landgrunsleiðunum sum heild.
Starvsfólkini á Lívfiskastøðini taka einaferð um vikuna sjógv frá innførsluni til støðina og senda Havstovuni hann til kanningar. M.a. verða nøgdirnar av plantuæti á henda hátt mátaðar hvørja viku um várið og summarið. Úrslitini verða løgd út á heimasíðuna hjá Havstovuni, so hvørt tey eru tøk.
Sera ójavnt er, nær gróður kemur um várið og eisini er ójavnt, hvussu nógv av plantuæti er ymisk ár. Plantuæti er føði hjá smáum djóraæti, ið aftur er føði hjá fiskayngli og nebbasild á Landgrunninum
Mynd 1. Nøgdir av plantuæti í sjónum, ið er pumpaður inn á Lívfiskastøðina í Skopun síðani 2000. Liturin turkis vísir eitt ár við nógvum gróðri, myrkablátt miðal gróður, og grønt lítlan gróður. Svarta strikan vísir gróðurin í ár.


c: text/html

text:
Vegleiðing til Netbankan03-06-2010
Her finnur tú eitt yvirlit yvir teir mest spurdu spurningarnar í sambandi við Netbankan. Vegleiðingin kann eisini printast út
Telefonsvarari styttir bíðitíð02-06-2010
Kundar, sum ringja inn til Eik, fáa nú fatur í telefonsvarara fyri skjótari at koma ígjøgnum til rætta viðkomandi
Bílegging av gjaldskortum í rættlag02-06-2010
Til ber nú aftur at bíleggja øll sløg av gjaldskortum frá Eik. Bíðitíðin er sum vant 7-10 dagar
Myndafrásøgn: Bjørg takkar fyri seg31-05-2010
Bjørg Seyer Hansen takkaði fyri seg eftir 38 ár í Eik, nú hon er blivin 67 og fer frá fyri aldur. Mánadagin var móttøka í høvuðssætinum hjá Eik Yviri við Strond í Havn
Gjaldsyvirlit í vanligum brævi28-05-2010
Í sambandi við umleggingina verður BS-gjaldsyvirlit hendan mánaðin sent øllum kundum í vanligum brævi. Eisini teimum kundum, sum annars fáa hetta yvirlitið elektroniskt í Netbankan

robotstxt: allowed

filter: keep


text:
Sjúrður Hildarson Hoydal 10.10.2018 (19:46)
Áki er besti leikari í september mánaða
Hóast føroyingafelagið KA, við teimum báðum Áka Egilsnes og Allani Norðberg á liðnum, taptu í vikuskiftinum, so kann Áki Egilsnes fegnast um viðurkenning.
Vestmenningurin við sterka vinstra arminum hevur nevnliga fingið heiðurin sum besti leikari í Íslandi í september.
Tað er íslendska sendingin, Seinni Bylgjan, ið stendur fyri at lata heiðurin. Sendingin hevði skotið fýra leikarar upp, og av teimum var føroyingurin so valdur við atkvøðugreiðslu á netinum.
Um Áki Egilsnes fær enn meira at fegnast um verður greitt í morgin, tá ið landsliðishópurin verður úttikin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
onsdag den 6. juni 2012
Ávegis eini liberalisering av fiskivinnuni -- makrel-útgávan
tann fyrri var uppskotið um uppboðssølu av einum parti av makrelkvotuni, men hetta fall í løgtinginum
mannagongdin sum samgongan er samd um, er at tá landsstýrismaðurin hevur lýst makrelkunngerðina, sum fyri hvønn skipabólk ásetir, hvussu nógv bólkurin skal hava, so fer hann afturumaftur at býta til hvørt skip í hvørjum bólki
hin mátin mótvegis einari størri liberalisering hevði verið, at hetta síðsta stigið av makrelbýtinum verður skift út við uppboðssølu, har skip í hvørjum bólki kappaðust sínámillum
so hevur makrelbólkurin býtt millum skipabólkar, men marknaðurin avger býtið innanfyri bólkarnar
sum frálíður skal fiskivinnan tillagast tilfeingið og marknaðarstøðuna har fiskurin kann seljast, og tí skal býtið millum bólkarnar eisini avgerast á uppboðssølu, men tillaging tekur nøkur ár, so nevnda ávegis liberalisering haldi eg flestu økonomar høvdu sæð sum eina skilagóða loysn
men eisini er vigtigt at fáa við, at korruptiónin hevði eisini verið minni, tí skip kunnu ikki við lobbyismu og mutri hála til sín sjálvs, einans til allan skipabólkin


text:
Orð: Petur Háberg Jacobsen, Jákup Zachariassen og Marner av Lofti
Lag: Jákup Zachariassen
1. Myrkt er og úti hoyrist valla túnatos
Stjørnurnar glitrandi eg sendi tær eitt bros
Loti so kalt tó frískt, og løtan er í nánd
Kuldin nú svinnur brátt, eg merki tína hond
Niðurlag: Høgt yvir hægstu hæddir
Tveir frælsir fuglar sæddir
Eg í hæddini við tær
Sveima og stundir gloyma
Upp móti himni droyma
Vit telja stjørnurnar í kvøld
2. Himmalin lýsir upp og kastar ljós á teg
Eygu tíni hyggja blídliga á meg
Her kennist kærleiki, hon teskar eymt og lær
Kom tætt inn at mær, eg flúgva vil við tær


text:
Eftirsum at nógvir gestir komu uttanlands frá og samstundis at nógv fólk komu á Sandoynna longu fríggjadag, høvdu vit skipað fyri einum upphitingartiltakið fríggjakvøld. Fyri tað fyrsta vildu vit fegin brúka tíð, saman við gestunum sum vóru komnir at hátíðarhalda brúdleypið saman við okkum. Fyri tað næsta, ynsktu vit eisini at báðar familjurnar skuldu hava ein enn betur møguleika at koma at kennast. Av tí at vit koma frá hvør sínari oyggj, er tað alt ov sjálvdan at familjurnar møtast. Men til hetta høvið, var nógv familja, ið kom fríggjadag og onkur fór ikki heim fyrr enn mánadag.
Tá vit valdu at hava brúdleypið í Skálavík, vistu vit at tað fór at verða eitt sindur øðrvísi. Man er kanska vanur við at koma til eitt brúdleyp kl.19 og fara heim aftur einaferð ímóti morgni. Hjá okkum var støðan ein heilt onnur. Allir gestirnir máttu sova á oynni, og hetta gjørdi at tey flestu gjørdu tað til eitt vikuskiftis uppihald. Hetta skapaði ein heilt serstakan hugna og eisini komu gestirnir at kenna hvønn annan, tí nógv búðu í summarhúsum saman.
Nú vit vóru á Hotel Skálvík, hildu vit tað verða upplagt at brúka grillsmátturnar, til eitthvørt hugnaligt. Vit vistu um eini hálvtrýss gestir, ið vantandi fóru at verða har fríggjakvøld. Tískil leigaðu vit allar grillsmátturnar, bóðu tónleikarar koma at spæla og so var bara hygg fyri rest.
Tá vit løgdu hesar ætlanirnar, vóru vit eitt sindur í iva, um vit fóru at náa at verða klár til at slappa av fríggjakvøldið. Men tað veit den, øll vóru sooo ófør at hjálpa okkum við øllum, at hølið var klárt longu kl.20 fríggjakvøldið! Wuhuuu
At leiga smátturnar, var eitt tað besta vit kundu haft gjørt. Har var nokk av mati og øli til øll, og lagið var í topp! Sangurin ruungaði, bæði við guitari og harmoniku. Tað vóru so nógv, sum søgdu hvussu væl hetta riggaði. Eisini fyri stemningin dagin eftir, tí so høvdu fólk líkasum heilsa uppá hvønn annan fyrr.
Bæði ung og gomul jollaðu sær og tað vóru enntá fleiri sum fóru ein túr í pottin.
Eg tímdi snøkt sagt yvirhøvir ikki í song tað kvøldið, men kl.02 lá eg í songini, men sjálvandi uttan Sigurd, tí dagin eftir skuldu vit gerast maður og kona. (Ístaðin hevði eg eina fitta vinkonu liggjandi við síðunar av, og tað var deiligt).
Hetta var tann perfekta byrjanin, uppá tað sum onkur kallaði “Brúdleypsfestivalurin” aka okkara brúdleyp.
(Framhald næstu ferð. Tá er stóri dagurin á skránni)
M&K


text:
VØRN: Lóg um sjófeingi bannar øllum nýggjum útlendskum pengum í fiskivinnuni
Í grundgeving síni fyri at nokta P/F Kósini, at fremja eina kapitalhækking staðfestir VØRN, at hóast útlendingar ikki fáa størri avgerðar- ella ræðisrætt yvir Kósavirkinum, so setir nýggja fiskivinnan totalt bann fyri at nýggir útlendskir penga koma inn í føroysku fiskivinnuna.
Vørn sigur í niðurstøðu síni, sum er dagfest tann 16. mars 2018:
.... lóg um fyrisiting av sjófeingi....herðir krøvini til útlendskan eigaraskap í feløgum, ið reka virksemi innan fiskivinnu. Tað eru einans persónar og feløg, ið eru heimahoyrandi í Føroyum og lúka treytirnar í §6,7 og 9, ið kunnu reka virksemi fiskivinnuni....
.... Tey feløg, ið eru í vinnni.... kunnu tó halda fram til 1. Januar 2024....
.....Um eigari, ið ikki er heimahoyrandi í Føroyum, skal selja síni partabrøv í skifistíðini so ásetir lógin greitt í §9 stk. 3, at tað einans eru persónar ella feløg heimahoyrandi í Føroyum, ið kunnu keypa hesi partabrøv......
.... Sostatt er tað av týdningi, at eingin partabrævasøla fer fram soleiði, at eigarar, ið ikki eru heimahoyrandi í Føroyum, fáa meiri ræði á ella avgerðarrætt í feløgum, ið reka virksemi innan fiskivinnu......
..... Víðari stendur: “Á henda hátt verður eingin nýggjur útlendskur eigarapartur í føroyskum fiskiførum frá tí degi, lógin kemur í gildi...” Sostatt er endamálið við ikki at loyva sølu av partabrøvum til persónar ella feløg, ið ikki eru heimahoyrandi í Føroyum, at eingir nýggir Januar 2018.
P/F Kósin hevur ætlanir um at fremja eina luvísa kapitalhækking, soleiðis, at útlendski partaeigarin hækkar sín kapital, men kemur framhaldandi at eiga sama lutfalsliga part í felagnum sum frammanundan. Tískil verður eingin broytin í ræðinum og avgerðarrættinum hjá útlendska eigaranum í felagnum. Tó so kemur útlendski eigarn at ogna sær nýggjar eigarapartar, við kapitalhækkingini.
Vørn metir, at endamálið við §9, stk 3 í lóg um fyrisiting av sjófeingi, er, at eingin nýggjur útlendskur eigarapartur skal verða í feløgunum, ið reka virksemi innan fiskivinnu eftir 1. Januar 2018. Tað er sostatt ikki einans, at ræði og avgerðarrætturin hjá útlendskum partaeigarum økist, ið er av týdningi, men eisini at tryggja, at eingin nýggjur útlendskur eigarapartur kemur inn í føroysku fiskvinnuna.....
Kært til Fiskimálaráðið
Sambært ætlaðu útbyggingini av Kósavirkinum (40 mió. Kr.) skuldu bæði útlendsku og føroysku eigararnir seta meira pengar í P/F Kósini (10 mió. Kr.) og sambært upplýsingum frá advokatinum hjá P/F Kósini minkaði útlendski kaptalparturin í parta felagnum við (0,5%) eftir at kapitalhækkingin er gjørd.
P/F Kósin kærir avgerðina hjá VØRN til Fiskimálaráðið tann 19. Mars 2018 har hon hevur verið til viðgerar síðani.
Les niðurstøðu hjá Vørn og kæruna frá P/F Kósini til Fiskimálaráðið (PDF)


text:
Kringvarp Føroya skal hava tvær redaktiónir uttan fyri Havnina
Kringvarp Føroya í tríggjar redaktiónir.
Skal Kringvarp Føroya yvirliva sum tjóðarrásin fyri allar føroyingar, so má hesin almenni stovnurin leggjast grundleggjandi um, tí tað er sjón fyri søgn, at KvF bæði savnar sín tíðindaflutning meir og meir á høvuðstaðin, heldur enn hjá føroyingum sum heild.
Frá heilt ungum av havi eg verið áhugaður í samfelagsviðurskiftum og havi tí altíð fylgt væl við í
teimum tíðindum, sum borin verða her á landi, og ikki minst hevur tíðindaflutningurin hjá Kringvarpi
Føroya mín stóra áhuga.
Sera nógv av tí, sum KvF borðreiðir við er avbera gott, men hesi seinnu árini havi eg týðiliga merkt
eina gongd, sum er ógvuliga ódámlig fyri ein stovn, hvørs uppgáva er at vera tjóðarrás hjá øllum
føroyingum, bæði teimum, sum búgva í høvuðsstaðnum, og teimum, sum búgva aðrastaðni.
Fyri at siga sum er, so er tað blivið sjón fyri søgn, at KvF bæði savnar sín tíðindaflutning meir og meir
um høvuðsstaðin, og tjóðarrásin lýsir eisini flestu mál úr sjónarhorninum hjá havnarborgarum heldur
enn hjá føroyingum sum heild.
Sagt á ein mein beinleiðis hátt, so er Kringvarp Føroya hesi seinastu árini blivið meir og meir havna-
lokalt í sínum tíðindaflutningi, har fokus’ið tíverri meir er býurin Tórshavn enn tjóðin Føroyar. Tað
verður stutt sagt gjørdur mismunur millum okkum knapt 30.000, sum búgva uttan fyri høvuðsstaðin,
og stívliga 20.000, sum búgva í høvuðsstaðnum.
Tey, sum búgva og liva í Havn, síggja hetta kanska ikki, tað skilji eg eisini væl og onki ilt um tað, men
vit, sum búgva uttanfyri høvuðstaðin, mugu tíverri staðfesta, at fleiri av okkum, sum eru føroyingar,
men ikki havnarborgarar, kenna okkum ikki nóg væl umboðað av tí tíðindaflutningi og tí hugburði til
samfelagsmál, sum KvF borðreiðir við, tíverri. Tað hendir sanniliga nógv runt um í øllum landinum.
Hesin kritikkur er ikki vendur móti havnaborgarum, als ikki, men móti KvF, ” Tjóðrás okkara”
Eg ivist ikki í, at bæði stýri, leiðsla og starvsfólk á KvF, sum samanlagt telja umleið 100 persónar,
ynskja at umboða allar føroyingar í sínum tíðindaflutningi, men eg er samstundis púra sannførdur
um, at hetta ikki verður broytt soleingi vit halda fram at lata KvF hava eina sentrala redaktión í
høvuðsstaðnum, tí tað er nú einaferð so, at har sum heim títt er, har verður hjartað eisini.
Tí vil eg staðiliga mæla til, at teir politisku flokkar, sum eftir komandi løgtingsval fara til samráðingar
um nýggja landsstýrissamgongu, taka tað við í samgonguskjalið, at tað verður felt niður í
kringvarpslógina, at Kringvarp Føroya, umframt høvuðssætið í Havn, skal hava tvær redaktiónir
afturat við 5-8 starvsfólkum í hvørjari, t.d. eina í Klaksvík, ella her um leiðir og eina í Suðuroy, hetta
fyri at geva tjóðarrás okkara alra føroyinga eitt breiðari fólksligt grundarlag. Harvið fáa vit eitt enn
betri og víttfevnandi Kringvarp Føroya.
Keypmannahavn, 8. oktober 2018
Steinbjørn O. Jacobsen, býráðslimur í Klaksvíkar býráð
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Framvegis fult stigatal
TB | 29/03/14
Í dag var aftur dystur við Stórá har TB skuldi taka ímóti NSÍ. Undan dystinum var tað greitt at tað var toppur móti botni og tað er tað framvegis. TB vann ein tryggan sigur á heimavølli, tó við tveimum sera ymiskum hálvleikum.
TB liðið byrjaði soleiðis:
Ivan
Jákup – Martin – Teitur O – Eirikur
Aron – Rógvi – Jonhard – Heini – Teitur J
Ragnar T
Á bonkinum í dag sótu: Carl, Mikkjal, Óli, Ragnar J, Pætur
TB byrjaði dystin við at leika úteftir og hevði hetta við sær, at leikast skuldi móti vindinum. Tað var fitt av vindi til dystin – als onki várligt veður, ið annars var lova frá veðurfrøðingum.
Fyrsti hálvleikur var sum heild væl spældur og kundi okkara leikarar fingið fleiri mál enn tey, ið komu áðrenn dómarin bríkslaði til hálvleiks við støðuna 3-0.
Bæði tey fyrstu málini vóru rættuliga lík, tí tað endaði við at Aron hevði næst seinasta fótin á bótinum og eftirfylgjandi kundi Ragnar Tausen seta seinasta fót á og koyra bóltinum innum. Hetta varð feiðra við einari Robbie Keane líknandi saltomortalu.
TB sat so at siga á øllum fyrsta hálvleiki og spældi til tíðir góðan fótbólt og royndi at brúka vindin til teirra fyrimun. Teir royndu at leggja bóltin innum verjuna hjá NSÍ fleiri ferðir og tað var sum oftast til Aron og Ragnar Tausen, ið síðani skuldu jagstra bóltin.
Málið til 3-0 var eftir horna har Aron leyp upp og skallaði bóltin væl við kursi móti málhorninum, men málmaðurin fekk bjargað, men so var Martin klárur og knallaði bóltin í netmaskarnar.
Annar hálvleikur var ein onnur søga, tí her megnaði liðið ikki at byggja víðari uppá fyrra hálvleik og spælið gjørdist ikki eins gott og í fyrsta hálvleiki.
NSÍ fáa eitt mál, men megnaðu hóast alt als ikki at trýsta okkum so mikið nógv at sigurin var í vanda.
Páll framdi allar tríggjar útskiftingarnar í øðrum hálvleiki. Inn komu Mikkjal, Carl og Óli. Út fóru Teitur, Jonhard og Ragnar Tausen.
Ragnar toppskjútti
Ragnar Tausen hevur við sínum bóltførleika og skjótleika eini serlig evnir til at hótta ein hvørja verju í Føroyum og í dag var onki undantak. Ragnar gjørdi tvey av teimum trimum málunum í dag og er harvið toppskjútti hjá felagnum. Hann hevur higartil í ár skotið fýra mál.
Kundi fingið fleiri mál
Samanum tikið kann sigast, at sigurin kundi verið størri enn 3-1, málmøguleikarnir vóru fleiri og høvdu okkara menn verið eitt sindur kaldari høvdu teir lættliga fingið minst tvey mál aftrat teimum trimum.
Myndir
Myndir frá dystinum kunnu síggjast á hesa Flickr-leinkjuna.
Næsti dystur
Næsti dystur er í steypakappingini og skulu okkara leikarar ein túr til Argir har AB bíðar eftir teimum. Hetta verður leygardagin 5/4 og eftir dystin í steypakappingini er lokal brak í Vági, tá vit møta FC Suðuroy fyri fyrstu ferð.


text:
Snorri Brend
02.09.2014 - 17:39
Tíðindi > Lóg & Landaskil > Løgregla
- Vit leggja til brots hvørja løtu.
Tað sigur Jón Klein Olsen, kanningarleiðari hjá løgregluni, sum nú hevur sett sær fyri at taka beinagrindina, ið var funnin við Ljósá, upp.
Fundur hevur verið millum løgregluna og sløkkiliðið í morgun, og var hann liðugur fyri eini løtu síðani.
Nú eru teir so smátt farnir at rigga til dagsins leiting.
GEVAST IKKI
Fyri Jón Klein Olsen og hansara fólk er eingin ivi um dagsins setning:
Tað er at fáa beinagrindina upp á land.
Ein kavari fann sunnudagin ein skølt, sum hann tók upp á land. Og nú skal so restin av beinagrindini fáast sama veg.
- Tað er ógjørligt at siga, um tað eydnast okkum at gera tað í dag, sigur Jón Klein Olsen við Portalin.
- Men vit ætla ikki at gevast, fyrrenn vit eru komin á mál
GRUGGAR
Beinagrindin varð funnin á 20 metrar dýpi og slakar 100 metrar úr landi á einum øki, har kavarar sjáldan eru. Men viðurskiftini á botninum kundu verið betri.
Tað er nevniliga rættiliga nógv av leysum tilfari á botninum, sum eisini upptøkur á staðnum hava víst.
Og hetta kann gera leitingina trupla.
Ella sum Jón Klein Olsen tekur til:
- Har er so mikið ringt sýni, at bara ein krabbi gongur framvið, so gruggast alt økið, sigur hann.
Hóast hesar truplu umstøður fara menn ídnir til verka við at fáa hesa beinagrindina upp á land aftur, so greiða kann fáast á, hvør hesin persónurin er.


text:
Meginreglur
Meginreglur fyri næmingar í Hoyvíkar skúla
Uppmøting
Øll møta væl fyrireikað og til tíðina. 1. tími byrjar kl. 08:00.
Skúlabøkur
Skúlabøkur skulu bindast inn, og farið eigur at vera væl við bókunum. Verður bók burtur ella oyðiløgd, hevur heimið endurgjaldsskyldu. Endurgjaldsskylda er eisini galdandi fyri bókasavnsbøkur.
Heimaarbeiði
Vikuætlan sæst á floksheimasíðuni. Tað áliggur teimum avvarðandi at ansa eftir, at næmingurin ger sítt arbeiði.
Fríkorter
Ikki er loyvt at fara út um skúlans øki í skúlatíðini. Tað er ikki loyvt at spæla bólt ella renna inni.
Frávera
Um næmingur er sjúkur ella ikki kemur í skúla av aðrari orsøk, skal boðast frá umvegis telefon, SMS ella við telduposti til flokslæraran. Skal næmingur hava frí í meir enn tveir dagar, skal loyvi fáast frá skúlaleiðsluni. Tað er sera óheppið, at næmingar eru burturstaddir í skúlatíðini. Heitt verður á avvarðandi um at bera so í bandi, at skúlagongdin hjá næminginum ikki verður órógvað óneyðugt.
Fartelefonir
Í tímunum skulu fartelefonir liggja í skúlataskuni, vera sløktar ella ljóðleysar og ikki órógva undirvísingina. Um ikki, verða tær handaðar skúlaleiðsluni og kunnu heintast á skrivstovuni eftir skúlatíð.
Les meira um telefonpolitikkin her: http://hoy.fo/242
Málburður og atburður
Næmingarnir skulu tosa fólkaliga og vísa virðiligan og siðiligan málburð og atburð móti hvørjum øðrum. Í serligum førum, har næmingur vísir ósømiligan málburð og atburð, verða avvarðandi biðin um at koma eftir næminginum. Tá tími er, skal arbeiðsfriður vera í flokkinum.
Trivnaður
Skúlin raðfestir trivnaðin høgt. Happing verður ikki góðtikin. Annars verður víst til trivnaðarætlan skúlans.
Fara væl um
Farast skal væl um øll amboð og ognir skúlans. Um okkurt verður brotið ella verður illa viðfarið, kann skúlin krevja endurgjald.
Herverk
Um næmingur fremur herverk, bera avvarðandi kostnaðin.
Trygging av næmingum
Avvarðandi hava ábyrgdina av, at næmingur er tryggjaður sambært skrivi á heimasíðuni. Skúlin tryggjar næmingar skúlans, ið eru í starvsvenjing.


text:
Profilurin: Eg havi altíð viljað verið sum faðir
29.08.2017 - Jonna Maria Tróndardóttir
Navn, aldur og bústaður?
-
Hjartvar Bødvarsson, 16 ár, Dalur
-
Hví valdi tú Nám X?
Tí eg tímdi ikki at fara í 10-inda á Meginskúlanum - vildi royna nakað nýtt.
-
Hví valdi tú hesa breytina?
Tí at pápi mín er snikkari, og eg havi altíð viljað lært tey ting, hann dugir.
-
Hvat er tín breyt 2?
Tøknibreytin
-
Heldur tú, at tú kanst brúka tey tingini, tú lærir á breytini í tínari framtíð?
Um mín ætlan um at vera elektrikari ikki eydnast, so fari eg at gerast snikkari!
-
Hvat gert tú í frítíðini?
Eg brúki nógva tíð uppá teldu og playstation....
-
Hvat er tín framtíðardreymur?
At arbeiða hjá Leif Mohr sum eletrikkari.
-
Hvørji fak valdi tú í Nám X?
Alisfrøði, evnafrøði, teldufrøði og støddfrøði.
-
Hvat heldur tú um Nám X?
Betri enn á Meginskúlanum, nei tvætl, mær dámar væl fólkini, og lærarinir eru heldur ikki so galnir!
-
Hvar gekk tú í skúla áðrenn?'
Meginskúlanum á Snadi.
-
Hvar fert tú aftaná Námx?
Eg ætli mær at fara aftur til Skopunar at arbeiða eitt ár á flakavirkinum har, síðani ætli eg mær til Havnar í læru sum elektrikari.
-
Hvat gera tit á breytini?
Vit smíða og læra tað, sum har hoyrir til!


text:
Nú slakti stendur fyri durunum hevur bingjuplássi á Oyrinum í Vági broyttar upp- og afturlatingartíðir.
Tag: bingjuplássið
Gips má ikki brennast
Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar – eisini allir smærri avskurðir. Gips er eitt náttúruligt tilfeingi, sum skal tyrvast.
Bingjuplássið stongt til og við 10. nov.
Vegna tekniskt brek á brennistøðini hjá IRF verða bert húsarhaldsposar heintaðir hesa vikuna “45” í Suðuroynni.
Bingjuplássið á Oyrinum stongt
Vegna tekniskt brek á brennistøðini hjá IRF, verða bert húsarhaldsposar heintaðir hesa vikuna “43” í Suðuroynni.
Bingjuplássið í slaktinum
Nú slakti stendur fyri durunum hevur bingjuplássi á Oyrinum í Vági broyttar upp- og afturlatingartíðir.


text:
Svimjihøllin í Gundadali
Svimjihøllin í Gundadali læt upp í 1982 og hevur árliga eini 150 000 vitjandi. Svimjihøllin í Gundadali hevur 4 hyljar. Umframt vanliga svimjihylin, ið er 25x12,5 m, hevur høllin kavingarhyl, barnahyl og ein undirvísingarhyl. Vanligi hylurin, sum lýkur altjóða mát, er útgjørdur við elektroniskum urum til kappsvimjing. Vatnið í størru hyljunum er 26 °C og í teimum smærru 29 °C.
Umklæðingarrúmini eru skipað í konufólka- og mannfólkadeild, sum báðar hava solarium og hitarúm. Í umklæðingarrúmunum eru skáp við lási, har fólk kunnu goyma klæðini, meðan tey svimja. Svimjihøllin hevur eisini gosbað til 6 fólk. Í høllini er kaffistova, sum er opin, tá almenn svimjing er. Pláss er fyri uml. 250 fólkum í senn. Tá almenn svimjing er, eru altíð tveir lívbjargarar í høllini.
Havnar Svimjifelag, ÍSB, Tórshavnar Froskmannafelag, skúlar, dagstovnar o.o. brúka svimjihøllina uttan fyri vanligu upplatingartíðirnar.


text:
Japanskt mál
Japanskt er alment mál í Japan. Verur kallað Nihongo (日本語) á japanskum, sum merkir "japanskt mál". "Nihon" merkir Japan, meðan "go" merkir mál. Egin málætt, ella møguligan skyldskap við koreiskt. Móðurmál hjá yvir 130 milliónum fólkum, meginparturin í Japan.
Tað japanska málið hevur nógv lániorð frá Evropa, serliga úr Onglandi frá 19. øld. Til dømis, so eitur ein matstova á japanskum Resutoran (レストラン).
Japanska skriftmálið[rætta | rætta wikitekst]
Japanskt skriftmál verður skrivað við einari samanseting av trimum sløgum av stavraðum, kinversk tekin Kanji (漢字) og tvey sløg av fonetiskum stavraðum, rópt kana, sum einans vera brúkt í japanskum skriftmáli, Hiragana (ひらがな) og Katakana (カタカナ).
Nýmótans japanskt skriftmál hevur ofta latínskt bókstavarað, nevnt rōmaji (ローマ字). Til dømis, tá fyritøkur verða navngivnar, brúkt í lýsingum og tá japanskur tekstur verður tastaður inn í telduna.


text:
Tíðindaskriv
12.06.2018 - 11:19
Tíðindi > Vinna & Tøkni > Byggivinna
Í sambandi við at HDYGD í Vágum fyllir 50 ár í ár, verður skipað fyri familjudegi og móttøku í hølunum hjá HDYGD í Miðvági.
- Vit spíla okkum út og skapa ein hugnaligan dag fyri alla familjuna, sigur Jóhan á Myrini, stjóri í HDYGD.
Tað var í 1968, at Hans Elmar Poulsen lat upp snikkaravirki á Vatnsoyrum, og longu í 1971 varð fyrsta føroyska vindeygað framleitt. Hetta var tað sonevnda „husmorvindeygað” – ella H-vindeygað, sum tað eisini hevur verið kallað. Í 1990 bleiv Føroya Gluggi í Miðvági, sum eisini framleiddi vindeygu, partur av fyritøkuni.
Ein 50 ára gamal unglingi
Vatnsoyrar Snikkaravirki og Føroya Gluggi hildu fram við hvør sínum navni fram til 2005, tá navnið HDYGD, sum vit kenna í dag, bleiv tikið í nýtslu.
Í 2007 keyptu feðgarnir Jónberg og Jóhan á Mýrini saman við Poul Poulsen fyritøkuna, og reka teir hana enn. Eitt stórt frambrot var í 2017, tá ein av mest framkomnu vindeygaframleiðslunum í Norðurlondum varð sett upp og tikin í nýtslu í Miðvági.
- Hetta verður fyrstu ferð, at almenningurin sleppurat síggja okkara spildurnýggju útgerð, sigur Jóhan á Mýrini, stjóri í HDYGD.
- Saman við okkara dugnaligu starvsfólkum tryggja nýggju maskinurnar okkara góðskustýring og munagóðu framleiðslu, leggur hann afturat.
Nógv á skránni fríggjadagin
Umframt at framleiðsluhølini eru opin, verður alt møguligt undirhald á skránni – bæði til børn og vaksin.
- Eg vóni at síggja nógv fólk hjá okkum í Miðvági, bæði kundar, starvsfólk og fólk annars. Sum eitt av stóru arbeiðsplássunum her vesturi hava nógv fólk verið knýtt at okkum hesi seinastu mongu árini.
Á skránni verður eisini ein søgulig framsýning, kaffi, kaka og pylsur – og hoppiborg til børnini. Okkurt gott tilboð verður eisini úr goymsluni, og sálvandi verður vágasoundið umboðað við Sámali Ravnsfjall.
Øll eru vælkomin til familjuhugna í Vágum hjá HDYGD, fríggjadagin 15. juni kl. 13–17. Eitt upplagt høvi at støkka inn á gólv á veg til Country Festival.
- Vit burturluta atgongumerki, so kanska vinnur tú, leggur Jóhan smílandi afturat.


text:
Ari av Rana
13.06.2018 - 17:27
Ítróttur > Ítróttur > Fótbóltur
Portalurin hitar upp til HM í fótbólti, sum byrjar í morgin, við at seta venjarum í Betri-deildini hjámonnum 7 spurningar um hvat hesir vænta og vóna av kappingini.
Mikkjal Thomassen, venjari í KÍ, gleðir seg ómetaliga nógv til kappingina.
Hvørjum landsliðið stuðlar tú til HM?
- Eg havi einki lið, sum eg altíð stuðli. Sjálvandi haldi eg eitt sindur við Danmark og Ísland. Men eg vænti at tað verður Týskland. Mær dámar væl at fylgja við venjarum og tí eitt land gevur á tí kinum, og har haldi eg at týskarar eru spennandi í løtuni.
Hvør vinnur HM?
- Eg helli til at Týskland ella Brasil. Fari at siga Týskland.
Hvør verður besti leikari?
- Vanliga eru tað antin áleyparin ella playmakearin á einum av bestu liðunum, sum eru serliga eyðsýndir. Í ár vænti eg at tað verður playmakearin og har eru David Silva úr Spania og Kevin De Bruyne úr Belgia serliga góðir. Eg vænti tó ikki at Beliga fer at standa seg nóg væl, so tað verður David Silva.
Hvør verður toppskjútti?
- Messi verður toppskjútti.
Hvat lið tekur øll á bóli?
- Eg vænti at tað verður Danmark.
Hvat lið verður størsta vónbrotið?
- Ongland fer at klára seg illa eina kapping afturat. Men um fýra ár verður tað. Ongland eru framúr góðir í ungdómsdeildunum, og tað fer at síggjast aftur til næsta HM.
Hvussu fer HM at ávirka tín gerandisdag?
- Eg gleði meg so ómetaliga nógv og fari at royna at síggja so nógv sum ber til, hóast arbeiðið fer við nógvari tíð. Eg ætli mær at hyggja saman við dreingjunum. Vit skulu helst halda við hvør sínum liðið, so at vit fáa eitt sindur av kapping í og kunnu arga eitt sindur.


text:
Hildesheim
Hildesheim er ein gamal býur í Norðurtýsklandi við ánna Innerste og hevur 103 804 íbúgvar (31.12.2016).[1] Býurin er 92,17 km² til víddar.
Innihaldsyvirlit
Søga[rætta | rætta wikitekst]
Fólk hevur búð har síðan um ár 700. Í meira enn 1100 ár hevur Hildesheim verið biskupssetur. Biskupssetrið hevur verið stovnað í 815. Tann fyrsta dómkirkjan varð bygd i 9. øld. Fram til 2009 eru nevndir 72 katólskir biskupar í Hildesheim. Hildesheim fekk keypstaðurrættindi í 1249 og gjørðist ein sera ríkur handilsstaður í miðøld. Um ár 1300 hevði Hildesheim umleið 5 000 íbúgvar, meira enn Berlin ella München. Í 1542 hendi siðaskifti í Hildesheim. Háskúlinn varð stovnaður í 1971.
Átrúnaður[rætta | rætta wikitekst]
Meira enn 38 % av fólkinum hoyrir til ta evangelisku-luthersku kirkjuna og umleið 28 % hoyrir til ta katólsku kirkjuna. Hildesheim er katólskt biskupssetur.
Áhugaverð støð[rætta | rætta wikitekst]
- Dómkirkjan varð bygd í 9. øld. Ein størri umbygging og víðkan varð gjørd í 10. og 12. øld. Síðan 1985 er dómkirkjan UNESCO heimsarvur.
- Michaeliskirkjan varð bygd í árunum 1001-1033. Siðan 1985 er kirkjan UNESCO heimsarvur.
- Ráðhúsið varð bygt í 1268. Ráðhúsið stendur við Torginu (Marktplatz).
- Knochenhauer-Amtshaus, eitt stórt bindingsværkshús frá 1527, stendur eisini við Torgið.
- Kehrwiedertornið (30 metrar), bygt í 13. øld, stendur við gøtuna Lappenberg.
- Andreaskirkjan, bygd í 14. øld. Tornið (114,3 metrar) er tað hægsta kirkjutornið í Niedersachsen og varð ikki liðugt fyrr enn 1883.
- Borgarmúrurin frá miðøld.
- Krosskirkjan varð stovnað í 9. øld og heilt umbygd í 11. øld.
- Viðarlundin Magdalenengarten er ein gomul viðarlund frá 1720-25 og liggur í miðbýnum. Viðarlundin hevur eisini eina vínbrekku. Tann gamli borgarmúrurin sæst.
- Godehardskirkjan varð bygd í árunum 1133-1172.
- Gomul hús frá miðøld, t.d. í gøtunum Lappenberg, Brühl, Hinterer Brühl, Gelber Stern, Keßlerstraße, Knollenstraße, Am Kehrwieder, Godehardsplatz. Við Godehardsplatz stendur t.d. Wernerhús frá 1616.
- Borgin Steuerwald: Biskupur Heinrich II (1310-1318) læt borgina býggja í árunum 1310-13. Ein størri umbygging og víðkan varð gjørð í árunum 1319-31 og í 16. øld. Tornið (26 metrar) varð bygt í 1325. Bønhúsið (Magdalenenkapelle), vígd í 1310, er eisini sera áhugavert.
- Mauritiuskirkjan varð vígd í 1068 og umbygd í 18. øld. Tornið varð bygt í 1765.
- Borgin Marienburg: Biskup Heinrich III (1319-1331) læt borgin byggja í 1346 við ánna Innerste. Borgin stóð liðug í 1349. Millum annað er tornið (31 metrar) áhugavert.
- Viðarlundin Ernst-Ehrlicher-Park er ein gomul viðarlund frá 19. øld og liggur í miðbýnum.
- Lambertikirkjan varð bygd í árunum 1474-88.
Myndir[rætta | rætta wikitekst]
Gøtan Hinterer Brühl. Í baksýni sæst Godehardikirkjan.
Michaeliskirkjan, UNESCO mentanararvur


text:
Nótaskip: Seinastu 11 árini er makrelurin lætnaður í meðal 30 prosent. Tað skrivar norska blaðið Fiskeren.
Í 2002 var meðalvektin á makreli, sum varð landaður um uppboðssøluna í Noregi 513 gram, og í 2013 var meðalvektin 370 gram. Hetta er ein minking upp á 30 prosent. Makrelurin í teimum ymsu árgangunum er vorðin minni og rakari.
Í 1990-árunum var nógvur makrelur landaður, sum vigaði omanfyri 600 gram, men so at siga ongin av sonevnda G6 makrelinum verður fiskaður í dag.
Jens Kristian Holst, fyrrverandi havfrøðingur á norska Havrannsóknarstovninum, sigur, at hetta vísir, at tað er ein samanhangur millum, at stovnurin hevur verið nógv størri, enn fiskifrøðingar hava mett, at stór sveiggj eru í stovninum, og at hetta ávirkar støddina á fiskinum.
Ari Slotte stendur á odda fyri pelagisku granskingini hjá norska Havrannsóknarstovninum. Hann heldur ikki, at tað er nøkur grund til at stúra fyri, at vistfrøðiliga skipanin í Norðurhavinum er í ójavnvág. Hann heldur, at tey sveiggj, sum verða staðfest, eru púra vanlig í eini vistfrøðiligari skipan, sum henni í Norðurhavinum.
Hann sigur, at stovnskanningarnar sum londini gera í felag, vísa, at stovnarnir av uppisjóvarfiski í Norðurhavinum samanlagt eru á einum høgum stigi í løtuni.
Aril Slotte vísir aftur páhaldinum um, at vistfrøðiliga skipanin er komin í ójavnvág, tí ráðgevingin hjá ICES hevur verið skeiv. Jens Kristian Holst hevur millum annað víst á, at makrelkvotan átti at verið sett munandi hægri seinastu árini.
Um tú veitst okkurt, sum VP ikki veit - skriva so til vp@vp.fo


text:
Er IKTUS ókeypis?
IKTUS er ein sokallað free-to-air rás, t.v.s. hon krevur einki kort, er ókeypis at síggja, og verður bert fíggjað við stuðlum og gávum.
IKTUS takkar hjartaliga teimum, sum hava teknað seg sum stuðlar og latið sjálvbodnar gávur, tit gera tað møguligt hjá okkum at senda føroyskar sendingar, sum eru til signingar fyri mong!
Soleiðis kanst tú stuðla!
Higartil hevur næstan alt arbeiðið í IKTUS verðið gjørt sjálvboðið, og vit megna enn sjálvi at framleiða og senda 3 nýggjar sendingar flestu vikur, men vit ynskja at seta 2 fólk í parttíðarstarv skjótast gjørligt til at taka upp og redigera fleiri sendingar. Tí er umráðandi við fíggjarligum stuðli og gávum, fyri at tryggja kontinuitet, tí tað krevur nógva tíð at gera sjónvarpssendingar. Útgerð má eisini nýtast til upptøku og at senda, og eisini ynskja vit at røkka fleiri bygdum.
Okkara mál í byrjanini var at fáa 1.000 stuðlar, sum lótu kr. 100 um mánaðin ella 500 stuðlar á kr. 200,- o.s.fr.
Vit eru sera takksom fyri tann stuðul, vit longu hava fingið, sum nú aftaná 10 ár er á leið ein triðingur av tí, sum vit ynskja okkum - vit hava á leið 170 fastar stuðlar, sum geva á leið kr. 34.000,- um mánaðin tils. - so tað gongur rætta vegin, og vit vóna, at enn fleiri fara at tekna seg sum IKTUS stuðlar! Fólk eru eisini vælkomin at geva eina eingangs gávu.
Vilt tú verða við í hesum arbeiði og tryggja at IKTUS kann halda áfram og mennast, og onnur øki eisini kunnu síggja - t.d. Streymoy norðara helvt og Vágar - kann stuðul latast á kontu í peningastovni.
Viðmerkjast kann á flytingina, um ein ynskir at stuðla ávísari sending ella stuðla leigu av sendineti, so vit kunnu senda til aðrar partar av landinum skjótast gjørligt!
Tey, sum ynskja at tekna seg sum fastir IKTUS-stuðlar, kunnu stovna fastar flytingar í sínum banka ella netbanka.
Fastgjald kann t.d. vera kr. 50 - 100 - 200 - 400 ella meira um mánaðin.
Kontunr. hjá IKTUS, Kristiligt kringvarp:
-
Betri Banki, 9181 167.556.9
- BankNordik, 6460 179.921.7
-
Norðoya Sparikassi, 9865 418.834.3
Virkir og fyritøkur eru eisini vælkomin at stuðla og kunnu seta seg í samband við okkum á iktus@iktus.fo ella á tel. 507710, um tey ynskja, at vit kunngera stuðulin á skerminum (t.d. við teirra logo).
Eitt stuðulsskjal kann takast niður her
Vit ynskja fegin, at biðið verður fyri hesum átaki, og fyri teimum ið á ymiskan hátt skipa fyri og luttaka í sendingum, og fyri hyggjarunum, at sendingarnar skulu verða teimum til uppbygging, frelsu og troyst.
2. Pæt. 3.9: tí Hann vil ikki, at nakar skal fortapast, men at øll skulu koma til umvending.


text:
Felagið, sum eigur og rekur Haps og Essabarr í Havn, hevur fyri stuttum sett Rógva Mikkelsen sum stjóra í felagnum.
- Vit vilja lyfta okkum upp á næsta stig og menna bæði vøruúrvalið og tænastustøðið. Vit halda, at Rógvi er tann rætti til uppgávuna,” sigur Sigmund Mikkelsen, sum er partaeigari.
Rógvi Mikkelsen hevur seinastu tíðina starvast sum rakstrarleiðari hjá Royal Golf & Conference Center í Keypmannahavn, og hann hevur eisini arbeitt í matstovuvinnuni í nógv ár. Rógvi er útbúgvin á Copenhagen Business School og hevur tí røttu førleikarnar at betra vøruúrvalið og tænastuna, sum skal veitast gestunum.
- Seinastu vikurnar havi eg sett meg inn í virksemið og mannagongdirnar, og eg eri samstundis komin at kenna starvsfólkini. Eg havi havt nógvar samrøður við bæði starvsfólk og gestir fyri at vita, hvussu vit kunnu menna okkum. Tað hava vit eina greiðari fatan av nú, og vit fara í holt við uppgávuna beinanvegin, sigur Rógvi Mikkelsen.
- Eg eri ómetaliga spentur at sleppa í gongd, og eg eri eisini sera bjartskygdur um framtíðina. Vit hava sera góð starvsfólk, og saman skulu vit røkka málinum at veita gestunum bestu tænastu og vøru, sigur nýggi stjórin.
Burgarabarrin Haps lat upp á ólavsøku í 2017 og heldur til í bygninginum hjá Havnar Klubba. Essabarr lat upp fyrst í mai í umvældu hølunum har Café Natúr helt til. Essabarr bjóðar millum annað mat, bronsj, kaffi og kokkteylar.


text:
800 meturin í dag var snøgt sagt eitt fantastiskt upplivilsi, har menn løgdu sjúkliga skjótt út, og aðrir so tóku yvir. Estiski professarin Rein Haljand var skjótur at nevna fyri mær, á Coaches Clinic aftaná, at fyrst nú skilti hann hví avstraliarar vóru so glaðir fyri 800 meturin. At hann hevði alt, uttan at vera so drúgvur sum teir 1500, og so skjótt yvirstaðin sum tað stutta.
Nágreiniliga hvussu góður hesin 800 metur var, listar SwimmingWorld Magazine upp her á heimasíðu síni. Haldið fast, tað kravdi fimtbestu tíð í heiminum í ár, at gerast fimtbesti svimjari í finaluni. Ja netupp, tað merkir, at nummar 1 svam bestu tíð í ár, nummar 2 svam næstbestu, og so framvegis. Evropa eigur 800 meturin !


text:
Ari av Rana
12.06.2018 - 10:01
Ítróttur > Ítróttur > Svimjing
FM í svimjing á langgeil var um vikuskiftið í Páls Høll í Vági. Tilsamans luttóku 63 einstaklingar úr 5 feløgum í teimum 40 kappingunum, sum vóru á FM.
Stóri vinnarin í ár gjørdist Havnar Svimjifelag. Av 120 heiðursmerkjum vann Havnar Svimjifelag 60. Svimjarar úr felagnum vunnu 22 gull, 19 silvur og 19 bronsu heiðursmerkir.
Næst mest vinnandi felagið gjørdist Ægir úr Klaksvík við 13 gull, 13 silvur og 7 bronsu. Á triðja plássi endaði SuSvim av Suðuroynni við 5 gull, 8 silvur og 14 bronsu. Umframt hesi trý feløgini luttóku FLOT av Toftum og Reysti úr Eysturkommunu.
Eftir kappingina vórðu ársins svimjarar og ársins stjørnuskot kosin. Ársins svimjarar gjørdust Óli Mortensen úr Havnar Svimjifelag og Signhild Joensen úr Ægir. Ársins stjørnuskot gjørdust Alisa Vesteergård úr SuSvim og Johan N. Dam úr Havnar Svimjifelag.
Kelda: Svimjing.com


text:
“Je má fara eftir Kristiani og drekka hann skít”
… í amboðskassanum hjá Høgna Hoydal undir valstríðnum var eisini eitt kúbein…
“hvat ****** skal Gerhard gera har”
Og so ein frálík mynd av Hendriki Old sum skriðar sær upp ímóti einum hurðastólpa meðan hann ikki veit hvat gerast skal.
Hetta vóru bert nøkur av gullkornunum úr dokumentarfilminum “Fimm dagar fyri valdið” sum var á skránni í gjárkvøldið, og tað var við ikki sørt av spenningi at vit fóru niðan í Norðurlandahúsið at hyggja. Sera frammarlaga í mínum huga var hvørt framleiðararnir høvdu megnað at gjørt eina óvilduga presentation av báðum høvuðkambunum.
Dugi ikki ordiliga at meta um hvørt tað var óvildugt, men eftir stóð at Høgni var upptikin av politiskum málum, meðan alt umhvørvið kring Jóannes tóktist kaotist. Eitt undantak var tó heima við hús, har kona Jóannes vísti seg at vera honum ein góður og kritiskur vegleiðari. Men tá av tornaði so vísti tað seg, at hann ikki lurtaði eftir henni.
Hetta var óført høvi at fáa lýst allar trupulleikarnar í síðstu samgongu, og hvat sum fór fram undir síðsta valstríði. Vit fingu m.a. eisini eina áminning um at Heini í Kunoy longu tá var mettur at vera illoyalur mótvegis fiskivinnupolitikkinum sum Tjóðveldið ynskir at reka.
Javnaðarflokkurin tóktist tó ikki at megna at tosa um politik, teirra trupulleiki var at hinir flokkarnir vóru farnir av stað við javnaðarvirðunum, sjálvt fólkaflokkurin tosaði um vælferð, so hvat kundi javnaðarflokkurin gera… Og ongin niðurstøða varð gjørd.
Hinvegin so vísti filmurin, at Jóannes gekk meira stovugongd enn Høgni, og tað kom eisini fram, at Høgni ikki metir hetta at vera sína styrki. Hann vil heldur sita uppi í vitanum og skriva og leggja tær stóru linjurnar.
Tað sum eftir stendir er, at meðan valstríðið tóktist vera undir skipaðum viðurskiftum hjá Tjóðveldinum, so tóktist kaos at valda hjá Javnaðarflokkinum. Spurningurin er so, hvørt hetta kaos er tað sama sum hevur merkt ta nú uppsøgdu samgonguna. Um so er, so er heldur ikki nógv gott at vænta av komandi ABC samgongu, ella nakrari aðrari samgongu har Javnaðarflokkurin hevur nakran týðandi leiklut.
Kill your darlings
Tvær ferðir 50 minuttir var nokk meira enn hvat tilfarið kundi bera, og sigast má at framleiðararnir hava verið hepnir at politiska støðan bleiv soleiðis háttað nú, at tilfarið bleiv aktuelt aftur.
Yvirhøvur tykist sum tey hava trupult við at kuta tilfarið nóg langt niður, tó at tað ikki var so ringt sum tá Zakaris Hammer var í hæddini. Tey skuldu lagt seg meira eftir tí kenda fyribrigdinum “Kill your darlings”, sum jú er um at duga at síggja at sjálvt um hatta brotið er fantastist, so er tað órelevant. Hóast bert helvtin av tilfarinum varð víst, so hevði søgan verið intakt. Og fyri at filmurin skuldi verið aktuellur so skuldi hann helst ikki komið seinni enn í mars/apríl 2008.
Men sum heild ein fín lýsing. Meira av slíkum tilfari.
Sí eisini http://birkblog.blogspot.com/2008/09/fimm-dagar-fyri-valdi.html


text:
Líknandi greinar
Signhild Joensen úr Ægir hølvaði øll av í 200 metur rygg á FM 2018
Signhild Joensen er bara drottningin innan Føroyskari svimjing í løtuni og tað staðfesti hon í 200 metur rygg, har hon kom á mál heili 11 sekund fyrr enn nummar tvey við tíðini 2:17.80, nummar tvey gjørdist vinkonan Sára R. Nysted, hon hevði tíðina 2:28.75 og nummar trý gjørdist Eyðrið Mortensen úr Havnar Svimjifelag við tíðini Les meira…
SF Konsert: Hesi syngja á fagnaðarkonsert
Nú er greitt, hvørjir sangarar vera við á fagnarðarkonsert á Summar Festivalinum Ársins Summar Festivalur er tann fimtandi í røðini, og tað verður feirað við stórari fagnaðarkonsert á Vágsbø. 15 sangarar syngja 15 hitt. Hetta eru sangir, sum hava verið við til at seta dám á seinastu Summar Festivalarnar. Ein vælspælandi bólkur undir leiðslu av Les meira…
Myndir móttøka Krúnprinsafamiljan á Kajuni
Nógv fólk vóru møtt upp til at taka ímóti Krúnprinsafamiljuni á vestari bryggju í Klaksvík. Løgmaður og Jógvan Skorðheim tóku ímóti og fekk Mary eitt blómutyssu frá dóttrini hjá borgmeistarnum. Tey kongaligu heilsaðu uppá allar Býráðslimirnar og leiðsluna í Klaksvíkar Kommunu. Tey heilsaðu eisini uppá tey mongu sum vóru møtt upp og síðani gekk leiðin Les meira…


text:
Tróndur Arge 13.10.2018 (21:03)
Atli: Eg finni ongar svartar gaggur
Liðskiparin á føroyska landsliðnum, Atli Gregersen, hevur alt sítt lív spælt í svørtum gaggum, men nú er vent í holini. Miðverjin er farin at spæla í hvítum gaggum.
Hoyr samrøðuna við at trýsta á pílin undir myndini
- Danska orðatakið sigur, at tú hevur eitt standpunkt til tú hevur eitt nýtt. Eg finni ongar svartar gaggur, sum eg følimeg væl í, so tað bleiv til einar hvítar, sigur Atli Gregersen.
Les eisini: Broyta spælskipan og tveir spælarar
Hann iðrar seg framvegis um 3-0 ósigurin fyri Aserbadjan, men vónar at úrslitið móti Kosovo verður betri. Tað skylda vit áskoðarunum, leggur Atli Gregersen afturat.
Nations League landsdysturin móti Kosovo verður í morgin klokkan 17 á Tórsvølli. FM1 byrjar at senda frá klokkan 15.
Vit gita: Føroyar (5-4-1)
Gunnar Nielsen – Gilli Rólantsson, Odmar Færø, Atli Gregersen, Sonni Ragnar Nattestad, Viljormur Davidsen – Brandur Hendriksson, Rógvi Baldvinsson, Hallur Hansson, René Shaki Joensen – Jóan Símun Edmundsson.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Lelia N. Morris
Týtt: Victor Danielsen
1. Leingi slongdist mín bátur um villini hav,
eg til síðst fann hjá Jesusi havn;
hann talaði til mín og friðin mær gav,
eg til síðst fann hjá Jesusi havn.
Niðurlag:
Til síðst, til síðst!
Allur ivi er farin og endað alt stríð;
og hin byrði, eg bar, hon er burtur nú, tí
eg til síðst fann hjá Jesusi havn.
2. Við hin æviga klettin nú trygt liggi eg,
eg til síðst fann hjá Jesusi havn;
tó at bylgjurnar ýlandi bróta kring meg,
eg til síðst fann hjá Jesusi havn.
3. Ivi svann fyri trúgv, og hitt myrka varð ljóst,
eg til síðst fann hjá Jesusi havn;
og ein grundfastur friður nú fyllir mítt bróst.
Eg til síðst fann hjá Jesusi havn.
4. Størri verður mín friður hvønn dagin, sum fer;
eg til síðst fann hjá Jesusi havn;
tað er trúgvin, bert trúgvin, sum sælan meg ger;
eg til síðst fann hjá Jesusi havn.


text:
Katniss Everdeen er enn á lívi, hóast hon tvær ferðir hevur tikið lut í Hungursleikunum.
Men Gale er flýggjaður, og Capitol hevur fangað Peeta.
Nú er Sýsla 13 komin út undan skuggunum, og har verður uppreistur fyrireikaður, sum skal fáa Capitol at ganga undir. Øll tykjast hava havt okkurt við ætlanirnar um uppreisturin at gera – uttan Katniss, hon veit av ongum.
Men skal uppreisturin eydnast, má Katniss seta sítt lív í veð. Hon er tann, sum skal taka ábyrgdina av, at ein hópur av fólki letur lív. Hon skal tryggja framtíðina hjá Panem, tí hon er Boðkveggjan.
Aftur


text:
Sólvit Nolsø 19.09.2016 (08:21)
Framsøkin Ung nýggja nevnd
Framsøkin Ung hevði fríggjadagin árliga aðalfundin, og varð hann hildin á Parnassinum í Hotel Hafnia.
Kl 17 byrjaði formligi parturin. Á skrá var ársfrágreiðing, virkisætlan, roknskapur var framlagdur og nevndarval.
Stórur partur av nevndini varð skiftur út. Nýggjur formaður er Bjarni Rasmusen. Næstformaður er Aleksandur L. Olsen. Kassameistari er Guðrun J. Henriksen. Skrivari er Tóra á Løgmansbø Bláhamar. Nevndarlimur er William Bærentsen.
Tiltakslimur er Kristianna Tórheðinsdóttir.
Formaðurin var einmalt valdur og somuleiðis var næstformaðurin. Tað var tó nevndarval um hinar tríggjar sessirnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lady Gaga
Stefani Joanne Angelina Germanotta (Lady Gaga) (fødd 28. mars 1986 í New York City, New York) er ein amerikanskur popp-sangari. Stefani Joanne, betri kend sum Lady Gaga, er blivin kosin til at vera tann kvinnuligi sangarin, ið hevur fingið mest pengar í 2011 [1]. Gaga er endað frammanfyri Taylor Swift, Katy Perry, Beyoncé og Rihanna. Seldar fløgur, kunngjørdar avtalur og 7,5 milliónir krónur í miðal fyri hvørja framførslu hevur givið tað úrslit, at Gaga fekk 515 milliónir í tíðarskeiðinum frá mai 2010 til mai 2011.


text:
30. juli 2018
Freyr úr Lamba vann ólavsøkukappríðingina
Hóast sirm og ivaveður vóru fitt av áskoðarum komnir niðan í Marknagil at hyggja eftir kappríðing. Tey fingu eisini eina góða løtu saman og hóast sólin ikki sá, so batnaði veðrið munandi meðan kappast var.
Tey fingu eisini spenning fyri pengarnar, umframt nýggjar vinnarar í fleiri bólkum.
Serliga var tað Tvíspor Vaksin, sum spenningur var um. Hans Pauli Poulsen og Svanna høvdu vunnið báðar tær undanfarnu FM kappingarnar, men seinast var bara ein hundrandapartur av einum sekundi aftur til nummar tvey.
Hesaferð dystaðust nummar tvey og trý frá seinast móti hvørjum øðrum, Tað var Freyr við Bryndis Hjartardóttir á baki, móti Marengo við Regini Johannessen. Hetta eru tvey sera jøvn ross, tey fylgdust eisini sera væl. Tá tey komu um málið átti Freyr tó munin, men bert við 3 hundrandapartum av einum sekundi. Hetta skuldi eisini vísa seg at røkka til at vinna kappingina, tí Svanna, sum rann í seinasta riðlinum megnaði ikki at koma so langt niður í tíð.
So stór frøði á Bryndis Hjartardóttir og Onnu Magnussen úr Lamba ið eigur Freyr. Samstundis var FM kappingin aftur víðopin, Svanna er enn á odda, men bæði Freyr og Marengo hava nú møguleika at vinna FM.
Hjá teimum ungu var eisini nýggjur vinnari. Sílfa og Ása Bárðardóttir úr Havn, vunnu við einari sera góðari tíð. Nummar tvey gjørdist Silja G. Eystberg á Blanku og nummar trý Randarsól Heinesen og Spirit.
Hinar greinarnar vunnu hesi. Skeið: Reigin Johannessen á Gylling - Trav opin flokkur: Marna Anthoniussen á Oskar - Trav: Kristfríð D. Jacobsen á Grettir
Allar tíðirnar síggjast her: Úrslit ólavsøka
Ingen kommentarer:
Abonner på: Kommentarer til indlægget (Atom)


text:
TB vann debutdystin við Stórá
TB | 29/04/12
Við einum kanón arbeiðsinnsatsi í verjupartinum, koppaði TB teimum reyðkløddu fuglfirðingunum, tá fyrsti dysturin á nýggja leikvøllinum við Stórá bleiv spældur í dag. Hóast ÍF átti at kalla alt spælið, dystin á tamb, so fekk TB vart einsamalla málið, sum teir megnaðu at skora longu tíðliga í dystinum. ÍF royndi og royndi, men tað skuldi stór orka til, fyri at sleppa framvið stinnu TB verjuni, og so vóru gestirnar ikki serliga neyvir heldur. Dagsins maður var heilt víst Dmitrije Jankovic, ið spældi ein framúr dyst í verjuni, umframt at hann eisini skoraði avgerandi málið í dystinum.
Týdningurin var øðiligur
Ein sigur er altíð týdningarmikil, men tað koma onkuntíð dystir, sum kunnu mynda eitt kappingarár, og tí hava hesir meira týdning enn aðrir. Í dag høvdu TB ein av hesum dystunum, tá teir á nýggja vøllinum við Stórá, skuldu royna at innvíga vøllin við manér, og beinanvegin gera vøllin til eina háborg, sum Sevmýri so mangan hevur verið ta áður. Tað er vanliga á heimavølli, at lið standa seg best, og tí var týdningurin av hesum, okkara fyrsta heimadysti, sera stórur.
Góð byrjan
Okkara løgdu væl fyri, longu frá byrjan, og skjótt bleiv eitt stórt trýst lagt á ÍF, sum hevði ovmikið at gera, bara við at verja og at sparka burtur. TB fekk tillutað nakrar deyðbóltstøður, og tað var eftir eina sovorðna støðu, at Dmitrije Jankovic kundi leggja aldursforsetan á odda. Fýra minuttir vóru spældir, og Bojan Timic varð settur at skjóta eitt hornaspark úti í vinstra borði. Innleggið kom væl innfyri, og Tb leikari smekkaði til. Skotið bleiv blokerað, og tá bólturin so fall fyri føturnar á Dmitrije, ivaðist hann ikki, men smekkaði hann hart og flatt í málið, til kollosalt stóra gleði fyri mongu áskoðararnar, og ikki minst leikarar og venjaran. TB hevði fingið eina framúr byrjan, og fortreytirnar broyttust heilt. NÚ var tað ÍF, sum skuldi royna at jakstra eina útjavning, meðan TB kundi dúva á skjót mótálop.
Trektu seg langt aftur
TB trektu seg langt aftur í verjustøðu eftir leiðslumálið, og nú var tað upp til ÍF at skapa dystin. Tað var tíðuligt, at tvøramenn vóru nøgdir við støðuna, og ikki minst, greiðir yvir vandan, ið stendst av sovorðnum taktikki. Men vápnini at svara aftur við, tá ÍF ikki megnaði at fáa avsluttað, tey fingu fuglfirðingar at merkja. Sera kviku Gilli Sørensen, Poul Ingason og Bojan Timic vóru sera grammir, og nakrar ferðir eydnaðist at koma fram til vandamiklar støður. TB megnaði at umstilla spælið frá verju til álop, við einari øðiligari ferð, og kanska var tað júst hendan sannroynd, ið setti eitt sindur av einum kýla í royndirnar hjá gestunum. Í øllum førum gekk tað framúr væl at spæla seg fram móti síðsta triðinginum av vøllinum, men tá verjumúrurin, við Dmitrije á odda, stóð fyri, komu gestirnar sjálvdan gjøgnum.
Skibsted var vandamikil
Lítli og sera kviki danski áloyparin hjá ÍF var ein støðug hóttan í fyrra hálvleiki, og serliga var tað, tá hann fekk samspælið við Danjal á Lakjuni at fungera, at teir høvdu hug at lumpa TB verjuna. Tvær støður uppstóðu, av uppspæli úr høgru, og báðar ferðir slapp Simon Skibsted inn um verjuna, og fekk ein sokallaðan fríleypara. Ivan kom tó væl út í báðum atløgum, og vardi somikið fyri, at Skibsted valdi skeivu avgerðina báðar ferðir. Fyrsta møguleikan smekkaði hann til, og bólturin fór tá beint framvið handaru stong. Í aðru atløgu valdi hann at lobba hegnisliga yvir Ivani, men tá var Martin Tausen vakin, og hamraði bóltin burtur.
ÍF satsaðu móti endanum
Tá ein tími var spældur, valdi ÍF at satsa eitt sindur meira, og settu Clayton Soares á vøllin. Vandamikli brasilski áleyparin skuldi royna at hjálpa ÍF við at leggja trýst í luftspælinum, tí TB høvdu nú funnið útav at tætta fyri alla aðrastaðni. Hendan taktikkin fingu gestirnar tó ikki nógv burturúr, tí Dmitrije er beinleiðis ekspertur í luftspælinum, og er sera ringur at skumpa. Sterki serbin vann eisini at kalla allar teir høgu bóltarnar, sum ÍF desperat royndi at gúppa inn í brotsteigin. Men tá átta minuttir írestaðu, og ÍF satsaðu enn meira, tá skuldi nakrir møguleikar spyrjast burturúr. ÍF broytti aftur skipan, og nú varð sterki verjuleikarin, Bartal Eliasen eisini sendur fram. Bartal kláraði at taka dystin upp við Dmitrije og hansara stríðsmenn í svørtum og hvítum, og beinanvegin spurdist ein møguleiki burturúr, tá Clayton Soares kom at standa leysur í brotsteiginum. Ivan stóð tó væl plaseraður í málinum, og bjargaði framúr væl. Seinni møguleikin, ið spurdist úr økta trýstinum, var aftur eftir eina deyðbóltstøðu, tá Bartal tamdi væl við bringuni, og tá hann sá Danjal á Lakjuni koma stórleypandi uttanfyri brotsteigin, valdi Bartal at leggja hann fyri føturnar á unga viðleikara sínum. Skotið bleiv hart og gott, men tíbetur fyri TB, so fór tað beint omanfyri tvørstongini. Nú fór síðsta vónin hjá fuglfirðingum, og móti dystarenda, mundi ungi Poul Ingason økt til 2-0, tá hann fekk ein fríleypara. Poul var bara tíverri so útlúgvaður, at hann ikki megnaði at halda skoti sínum niðuri. Hann hevði eina løtu frammanundan ligið eina løtu á vøllinum við krampa í tjúkkanum.
Fleiri mál komu sostatt ikki í dystinum, og tí kann TB fegnast um fyrsta sigurin í Effodeildini, og enn meira týdningarmikið, fyrsta sigurin á nýggja vøllinum við Stórá. Sigurin hevur við sær, at TB nú hava hálað seg upp á áttanda pláss, framm um NSÍ og FC Suðuroy. ÍF misti hinvegin nøkur fet í oddastríðnum, men liggja enn á fjórða plássi, nú fyrstu seks umførini eru spæld.
Stórt tillukku við sigrinum, og ikki minst tí vakra vøllinum.
HAGTØL
Effodeildin – 6. umfar
KÍ-NSÍ 3-2 (1-2)
0-1: Jann M. Mortensen (10.)
1-1: Filip Djordjevic (17.)
1-2: Klæmint A. Olsen (28.)
2-2: Páll A. Klettskarð (71.)
3-2: Páll A. Klettskarð (82.)
B36-B68 1-2 (0-1)
0-1: Jonas F. Rasmussen (26.)
1-1: Róaldur Jacobsen (70.)
1-2: Christian H. Jacobsen (93.)
TB-ÍF 1-0 (1-0)
1-0: Dmitrije Jankovic (4.)
EB/STREYMUR-HB 2-2 (1-2)
0-1: Símun Samuelsen (15.)
1-1: Hans Pauli Samuelsen (16.)
1-2: Andrew av Fløtum (21.)
2-2: Levi Hansen (60.)
Víkingur-FC/Suðuroy 4-0 (0-0)
1-0: John T. Poulsen (62.)
2-0: Suni úr Hørg (64.)
3-0: Joseph Y. Bassene (79.)
4-0: Hjartvard Hansen (82.)


text:
Havila selur tvey skip
Eftir eitt stórt undirskot í øðrum ársfjórðingi hevur Havila Shipping selt tvey akkerhandfaringarskip, sum skulu latast nýggju eigarunum um miðjan november.
Havila Shipping hevur selt tvey akkerhandfaringarskip til ein ókendan keypara.
Tey bæði skipini, Post Vibrant og Posh Virtue, skulu latast nýggja eigaranum í seinnu helvt av november, skrivar frálandsreiðaríið í eini fráboðan til keypskálan í Oslo.
Sølan merkir, at lánveitarar og Havila ætla at inna tekningarrættir og umleggja skuld til partabrøv, so talið á partabrøvum í Havila økist við uml. 124.200.000 til uml. 1.891.000.000, skrivar Havila.
Sambært reiðarínum fer sølan bert at hava lítlan týdning fyri komandi úrslitið og merkja eina "avmarkaða javning av eginpeninginum".
Norska reiðaríið fekk í februar í lag eina bjargingarætlan, ið økir eginpeningin munandi og tryggjar nýggjar treytir fyri miljardaskuldini hjá reiðarínum.
Kreppan í frálandsvinnuni hevur rakt reiðaríið meint, og í seinasta almannakunngjørda roknskapinum fyri annan ársfjórðing hevði Havila eitt stórt undirskot fyri skatt upp á 105,1 mió. norskar kr.
Kelda: shippingwatch.dk


text:
Søkt verður eftir reingerðarfólki til Kommunalu dagrøktina í Sumbiar kommunu. Starvið er til setan tann 15.oktobur 2018, ella sum skjótast har eftir.
Arbeiðsøkið er í miðhæddini í Sumbiar skúla har dagrøktin heldur til. Viðkomandi sum settur verður, hevur eisini ábyrgd av høvuðsreingerð av spælistovuni.
Starvið er normerað til 2,0 tímar um dagin mánadag til fríggjadag.
Løn- og setanartreytir:
Setanarøkið er Sumbiar kommuna. Tann, ið sett/settur verður, eigur at tola broytingar starvinum viðvíkjandi.
Starvið er lønt sambært sáttmála hjá Føroya Arbeiðarafelag.
Umsóknin saman við møguligum viðmælum, umframt revsuváttan, skal vera okkum í hendi í seinasta lagi 8.oktobur kl 12.00
Meiri fæst at vita um starvið við at venda sær til leiðaran Marit Poulsdóttir á tlf: 281339 / 611087 ella Kaju Nielsen á tlf: 221860
Umsóknin skal sendast via post ella teldupost til:
Tvøroyrar Kommunu
Dagrøktarskipanin
Tvørávegur 37
800 Tvøroyri
Stílað Marit Poulsdóttir, dagrøktarleiðara
Ella við telduposti til Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Orð: Ókend/ur
Lag 1: Johan Henrik Nebelong
Lag 2: Týskt fólkalag um 1640
Týtt úr donskum: Hanus S. Hansen
1. Eg eri, Harri, sum tú sær,
ein fremmandur og gestur;
leið tú meg tí og ver mær nær.
Tú ert mín vinur besti.
2. Eg stundi eftir hjálp frá tær
og troyst, sum tú vilt senda,
tí um eitt lítið bil kanst tú
til gleði sorgir venda.
3. Og um ein neyð her niðri man
út hond til aðra rætta,
so veit eg, Harri, hondin tín
kann hvørja bylgju slætta.
4. Gev tú mær her ein halgidóm
á hesum turra vegi,
har eg so troyttur hvíla kann
og finna teg, mín gleði.
5. Tá vil eg æra navnið títt,
tær tøkk og prís fram bera,
til eg har heima síggi teg
og skal tær líkur vera.


text:
Sosialurin hevur dúgliga sipað til, at kreppur eru í samgonguni. Í greining av politisku støðuni í síðstu viku, mælti skrivarin næstan Javnaðarflokkinum til at slíta samgonguna. Tá fór alt at verða lættari.
Tá ið samgongan legði frá landi fyri nærum tveimum árum síðani, vóru visjónirnar ikki smáar. Pensjóns- og fiskivinnureformar, stjórnarskipan og skattalætti vóru ímillum høvuðsmálini. Ikki alt hevur hilnast eins væl, og samgongan hevur kent sviðan av, at vera mannað við minst møguligum meiriluta. Tingsetan endaði eisini við, at Páll á Reynatúgvu sendi tingið til hús, uttan at fiskivinnunýskipanin var samtykt, og tað varð miðlað sum, at samgongan var í kreppustøðu.
Anonyma greinin:
Árni Gregersen hevði, sum skilst, skrivað anonymu greinina hjá Sosialinum í vikuni, og tað var ein prentvilla, ið gjørdi, at greinin var vorðin anonym. Hinvegin hevði verið lætt at skilja, um tað var onkur, ið ikki vildi leggja navn til greinina, sum tóktist vera reint spinn til frama fyri sambandssinnaðum javnaðarveljarum. Eftir at hava víst á, hvussu torført tað eftir øllum at døma hevur verið hjá tingmanningum í samgonguflokkunum at arbeiða saman, verður víst á, at Javnaðarflokkurin og løgmaður hava einans tríggjar kostir í at velja.
Í fyrsta lagi kundi nýskipan gerast við núverandi samgongu, og tað helt greinaskrivarin vera næstan ómøguligt – hettar hóast politiska skipanin neyvan hevur verið tættari einari nýskipan enn júst nú.
Næsti kosturin var, at Javnaðarflokkurin skifti Tjóðveldi út við Sambandsflokkin. Ivasamt var, um Framsókn skuldi fylgja við í nýggju samgongusamráðingunum, ið eftir øllum at døma fóru at vera so lættar, at Javnaðarflokkurin kundi velja og vraka, sum honum lysti. Javnaðarflokkurin og Sambandsflokkurin vóru sambært greiningini enntá so samdir, at tað fór at vera lætt at gera eina nýggja fiskivinnuskipan. Men hví verða tær smáu løgfrøðiligu detaljurnar, sum samgongan enn manglaði at viðgerða, gjørdar kreppu? Hvør ímyndar sær, at ein heil fiskivinnunýskipan kann gerast á stutta tíð, uttan alt fyrireikingararbeiðið, ið er farið fram? Hvør vil hava eina nýskipan, ið ikki hevur havt tíð at fara ígjøgnum allar maskinurnar, sum núverandi uppskot hevur?
Eru samgongutrupulleikar um stjórnarskipanina?
Í reinum gitingum verður eisini sagt, at stjórnarskipanin, ið Tjóðveldi og Framsókn hava viljað fingið við í samgonguskjalið, skal hava elvt til ósemjur. Sum skilst er arbeiðið ikki komið úr løgmálaráðnum enn, og tingmanningarnar, sum Sosialurin heldur vera ógvuliga ósamdar, hava als ikki fingið uppskotið til umrøðu enn. Samgongan arbeiðir fyrst við at fáa fiskivinnuna samtykta, og roknað verður við, at tað verður hon fyrst í komandi tingsetu. Tað hevur tikið langa tíð hjá samgonguni at gera nýskipanaruppskotið, sum er í tinginum nú, men vónandi er ikki nakar í hevði væntað, at tað fór at verða lætt.
Lat okkum spæla við møguleikan…
Um tað var so lætt, sum greiningin leggur upp til, og politikkur bara var eitt spæl, lat okkum so spæla við møguleikan um Javnaðarflokkin og Sambandi. Tá hevði samgongan talt 13 tingfólk, tí ilt er at ímynda sær, at Framsókn hevði tikið undir við sokallaða sambandsuppskotinum, sum valla er meira enn eitt hugarrok við nøkrum útrokningum sum pynt. Tá hevði dreymasamgongan hjá Sosialinum skula leitað sær hjálp frá bæði gamla-nýggja-gamla Sjálvstýri og Miðflokkinum fyri at telja upp í seytjan. Talan er um tveir flokkar, sum ongin í veruleikanum veit, hvørja støðu hava í fiskivinnumálum. Ein tílík samgonga man neyvan vera fús at gera nýskipan á so stutta tíð. Vit mugu heldur ikki gloyma, at umframt at Sambandið fyri kortum atkvøddi fyri misáliti á løgmann, hevur sami flokkur verið við til at biða um kanning av leiklutinum hjá løgmanni í málinum um flutt loyvi.
Og so aftur til veruleikan!
Ongin ivast í tí, at tað hava verið ávísir trupulleikar í samgonguni, eins og allar samgongur stundum hava avbjóðingar. Men at trupulleikarnir eru størri enn júst tað, man lítið hald vera í.
Sum skilst á tingfólki, er huglagið í samgonguni eisini gott, og viljin til at fáa stórmálini ígjøgnum er sterkur.
Sum er, liggja allar Føroyar í andaleypi, tí øll loyvi ganga út í 2018. Samgongan hevur higartil víst góðan arbeiðshug, og viljin tykist vera stórur at fáa fiskivinnuuppskotið ígjøgnum. Ávísir trupulleikar hava verið á vegnum, men munnu ikki tær smáu fløkjurnar, sum tykjast vera eftir, eisini verða loystar?
Leingið er tað, ið væl skal vera, sigur orðatakið, og man ikki eisini fara at verða soleiðis í hesum føri?


text:
Orð: Árni Jacobsen
Lag: Ókendur
Títt lív hevur virði,
júst teg var tað fyri,
at Kristus ofraði lívið.
Til dóms mátti ganga, á krossinum at hanga,
so at mannaættin bjarging kundi fá.
Fullført varð verkið,
tá dómurin sterki varð vunnin,
vit frí kundu standa.
Úr deyðans bondum mót himmalsins strondum
stevnir sálin, sum á Jesus hevur trúð.
Um tung er tín gøta,
myrk mong ein løta,
títt lív av syndini markað,
ein er vinurin blíður,
sum dagar og tíðir ynskir frelsa teg og leiða teg á mál.
Hoyr hvat hann sigur og bønliga biður.
“Við dyrnar eg standi og banki.
Um tú meg hoyrir,
ei frá tær meg koyrir,
eg í lívi tínum festa skal búgv”.


text:
Tíðindaskriv frá Svimjisambandi Føroya
Pál Joensen megnaði í dag at svimja seg víðari til finaluna í 1500 metra frísvimjing, á evropameistarastevnuni í Budapest. Hetta enntá við næstskjótastu tíð av øllum, uttan at hann veruliga spílaði seg út.
Tíðin hjá Pál var 15:04.05, sum er skjótasta tíð hann nakrantíð hevur svomið í stuttibuksum. Føroyska metið á 15:02.80 er heldur ikki so langt burtur, sum hann svam í superdrakt á donsku meistarastevnuni í 2009.
Uppgávan var annars rættiliga trupul hjá honum, at hann skuldi svimja skjótt í fyrsta riðli av trimum, til at gerast millum teir átta sum sleppa í finaluriðilin í morgin. Her er sjálvsagt altíð betur at svimja í seinasta riðli, so at man veit hvat teir undanfarnu hava svomið, men Pál og teir máttu altso leggja støðið.
Jón Bjarnason venjari hevði tí givið honum boð um at royna eftir tíðina 15 minuttir og 5 sekund, umframt tað sum nú kravdist til at vinna riðilin. Tað vísti seg at Pál var so nógv sterkastur av teimum sum svomu í fyrsta riðli, og hann kundi tí uttan órógv fara eftir kravtíðini frá Bjarnasyni, sum hann eisini lættliga kláraði.
Næsti riðil kláraði ikki at svimja so mikið skjótt, ella valdi at svimja spakuligari við sats um tó so at sleppa í finaluna. Men í triðja riðli lirkaði italski Samuel Pizzetti við tíðini 15:03.32 seg niður um tíðina hjá Pál, so at Pál endaði við næstbestu tíð av teimum 21 svimjarunum í innleiðandi riðlunum.
Sostatt skal Pál Joensen svimja 1500 metra frí finalu á evropameistarastevnuni í Budapest, í morgin klokkan 16:00 føroyska tíð. Málið hjá Svimjisambandinum er rokkið, men dreymurin er sjálvsagt heiðursmerki.
Vegna Svimjisamband Føroya
Rókur í Jákupsstovu
Budapest


text:
Døgg Nónsgjógv
Døgg Nónsgjógv (fødd 26. mars 1996) er ein føroysk songkvinna. Hon er ættað Innan Glyvur og býr í løtuni á Argjum og arbeiðir sum hjálparfólk á dagstovninum í Hoyvík. Døgg sang í sjónvarpssendingini Likkulikkuleia, tá ið hon var fýra ára gomul og seinni vann hon eina talentkapping á Skála. Hon fór í gongd við at skriva sangir, tá ið hon var 12 ára gomul. Hon var bert 17-ára gomul, tá hon í mars 2013 framførdi egin løg í Norðurlandahúsinum saman við Hans Jacob Kollslíð í samband við stuðulskonsert, ið Berin skipaði fyri, tá framførdu Eivør og Hanus G. Johansen eisini. Berin er ein felagsskapur fyri børn og ung, ið hava mist foreldur ella systkin ella onkran annan, ið stendur teimum nær. Døgg misti pápa sín, Birgir Nónsgjógv, í november 2004, tá var hon bert 8 ára gomul.[1] Pápi Døgg gav út eina fløgu, Birgir og Jónsvein - Jacta est alea, ið merkir Terningarnir eru kastaðir. Fløgan kom tó ikki kom út fyrr enn eftir deyða hansara.
Døgg og Hans Jacob vóru gestir í útvarpsstovuni hjá Kringvarpi Føroya 3. mai 2013 í sendingini Góðan morgun Føroyar, har Rúni Jákupsson hevði samrøðu við tey.[2] Tey framførdu sangin "Tú tók mína hond", sum eisini var plettskotið hjá Kringvarpinum í viku 38 í 2013. Hon gav út tvey løg á iTunes í september 2013, tað vóru sangirnir Tú tók mína hond, sum er ein glaður kærleikssangur, og Tú ert hjá mær, sum er ein sangur, ið hon hevur skrivað til minnis um pápan.[3] Desember 2013 gav hon lagið, Nú er jól, út, ið eisini var plettskot hjá Kringvarpinum. Hin 9. oktober 2015 gav hon út sína fyrstu fløgu, ið ber heitið Nón og hevur 8 sangir. Tey fyrstu stakløgini, ið hon gav út Tú tók mína hond og Tú ert hjá mær eru við á fløguni. Heitið Nón vísir m.a. til fyrra partin av eftirnavninum hjá Døgg, og tað var eisini eftirnavnið hjá pápanum. Nónsgjógv er eitt staðarnavn úr Eysturoynni, av fjallinum Gráfelli, har ið man sær fram við Gjógv. Tá ið klokkan er trý, er nón, og tá sær sólin í gjónna frá november til mars. Sangurin Tú tók mína hond vann eina heiðursløn á FMA 2014 sum Ársins sangur í Pop/Rock bólkinum.
Døgg var gestur í útvarpsendingini Brunsj, har Eyðfinn Jensen prátaði við hana um fløguna. Døgg greiddi frá, at ein av sangunum, Túsundtals Ár, var ein, ið hon ikki hevði skrivað sjálv, men tað var ein sangur, ið pápi hennara hevði dámdað so væl, og sang hann ofta, meðan hann livdi. Talan var um ein sang hjá Una Arge, ið Døgg hevur fingið loyvi til at útgeva, har ið hon sjálv syngur. Á fløguni hjá Døgg er ein upptøka frá jólum 2003, har pápin spælir guitar, tikin við í sangin Túsundtals Ár.[4]
Innihaldsyvirlit
Tónleikaútgávur[rætta | rætta wikitekst]
Egnar útgávur[rætta | rætta wikitekst]
Egin stakløg á iTunes[rætta | rætta wikitekst]
- Tú tók mína hond, 2013
- Tú ert hjá mær, 2013
- Nú er jól, 2013
Heiður[rætta | rætta wikitekst]
- 2014 - Vann virðisløn á Faroese Music Awards 2014 í popp-bólkinum - Ársins sangur fyri sangin Tú tók mína hond
- 2014 - Var tilnevnd sum Ársins nýggi bólkur/einstaklingur á Faroese Music Awards
- 2014 - Varð tilnevnd sum ársins songkvinna á Faroese Music Awards
Keldur[rætta | rætta wikitekst]
- ↑ Berin.fo, síða 6, Við jólunum kemur saknurin
- ↑ Kvf.fo, Góðan morgun Føroyar, Døgg Nónsgjógv beinleiðis í studio 5
- ↑ Planet.fo, Døgg gjørt sang um at missa pápan sum 8 ára gomul
- ↑ kvf.fo - Brunsj - Døgg Nónsgjógv vitjar í Brunsj


text:
Poul Michelsen deilir út aliloyvini,
Høgni Hoydal deilir út fiskiloyvi og kvotur,
Aksel V Johannesen sleppur at vera Løgmaður
og 17 tingfólk sleppa at trýsta á grøna knøttin tá Aksel, Poul og Høgni nikka.
• Landsstýrismaðurin hjá Framsókn hevur við lóg (kunnger) kravt at allur fiskur aldur á firðum í Suðuroynni, skal upp á land og víðariviðgerðast í Suðuroy.
• Landsstýrismaðurin hjá Framsókn hevur givið Bakkafrost (80% útlendskur kapitalur) einkarætt til øll aliloyvi í Suðuroynni
• Landsstýrismaðurin hjá Framsókn hevur givið almenna partafelagnum Atlantic Airways (100% almennur kapitalur) loyvi til at byggja og reka hotell í høvuðsstaðnum, í beinleiðis kapping við privatar.
Fór inn á heimasíðuna hjá Framsókn fyri at vita, um eg hevði misskilt hvønn týdning liberialisma hevur.
Avrit frá heimasíðuni hjá Framsókn:
Liberialisman
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at tryggja, at vinnan er burðardygg.
P/F Kósin Seafood
Kósin er eitt av mest framkomnu virkjum í landinum. Fiskurin sum kemur inn á Kósina verður viðrisøktur av um 150 røskum arbeiðsfólkum. 100% av fiskinum verður framleiddur til virðisøktar fiskavørur.
Kósin Seafood ætlar at gera eina íløgu á 40 mill kr. í Kósavirkið, fyri at verða uppaftur betri til at virðisøkja fiskin, og verða virkisfúsið og kappingarført á alheims marknaðinum.
Fakta er at JFK og Kósin Seafood rindar hundraðtals milliónir kr. í landskassan árliga. Tað verði seg sum tilfeingisgjald, uppboðssølugjald, skattur frá sjómonnum og arbeiðasfólki + skattur frá kringvirkseminum.
Kósin Seafood hevur fyri tíð síðan sett pening í 4-5 línuskip, sum annars vóru á veg í onkran fallitkrók at gnadda gummi.
Í partafelagnum er eitt slett av útlenskum peningi, og tí nokta tveir norðoyatingmenn saman við samgonguni, Kósini at gera hesa íløgu.
Víst verður til eina hálvlidna akademiska nýskipan innan fiskivinnuna, har fiskimálaráðharrin (+ 5 akkademikarar) hevur einkarætt til at kunngera hvussu sjófeingi landsins skal fordeilas og virðisøkjast.
Eg skilji ikki hví virksemi hjá JFK og Kósini Seafood, sum í veiðugjøldum/uppboðsølugjaldi/skatti frá arbeiðarum og kringvirkninum, rinda 100-tals mill. kr. í landskassan árliga, skal niðurlaðast.
Línumaður
Um tú veitst okkurt, sum VP ikki veit - skriva so til vp@vp.fo


text:
Líknandi greinar
USA, Ongland og Frankaríki hava lopið á Sýria
Klokkan tvey í nátt svaraði USA , Ongland og Frankaríki aftur uppá Gassálopið hjá Bashar al-Assads á Douma. Tey sameindu bumbaði útvald støð í Sýria. Hetta bleiv gjørt, fyri at vísa Assads, Rusland og Iran, at Vesturheimurin góðtekur ikki, at kríggjast verður við kemiskum vápnum. Her kanst tú síggja tíðindafundin hjá Donald Trump, har hann Les meira…
Nógvur vindur enn, 39 m/s í hvirlunum á Fámjinsveginum
Haldi so við, at Henrik Old hevur orð í sínari talu, um vit ganga eftir koyrilíkindum í dag. 39 m/s í hvirlunum á Fámjinsvegnum og veturin er ikki ordiliga byrjaður enn. Gerð hatta holið til Fámjien, hatta kostar ikki so nógv og kom so norður til Norðoyggjar og gerð Tunlarnar Norður um Fjall. Her koyrilíkindini Les meira…
NS tiltakið á Norðoyastevnu riggaði stak væl
Norðoya Sparikassi skipaði fríggjadagin á Norðoyastevnu fyri einum Norðoyastevnutiltakið og tað riggaði stak væl. Har hópin av børnum møtti upp og bjóðaði Norðoya Sparikassa øllum sofice, ballónir og sunkist, tey vaksnu fingu kaffi. Silvi vitjaði og eisini undirhelt Kim Hansen. Ein stak hugnalig løtu og so kundi Norðoyastevnan 2018 byrja í allerfagrasta veðrið. Klikk her Les meira…


text:
Politisk kjarnuvirði
Fremsta uppgávan og endamálið hjá Sambandsflokkinum í politiska arbeiðinum er at skapa nøgdar borgarar.
Sambandsflokkurin heldur seg til hesi kjarnuvirði í førda politikkinum:
- Fólkaræði - luttøka og ávirkan hjá tí einstaka borgaranum
- Frælsi - tali- og skrivifrælsi
- Javnrættindi - eitt samfelag fyri øll
- Javnstøða - eins umboðan, eins løn fyri sama arbeiði
- Rættartrygd - røtt og skipað viðgerð fyri allar borgarar og stórt gjøgnumskygni
- Demokratisk vælferðarskipan - eitt samfelag, har øll kunnu mennast og trívast
- Álit - skapa trúvirði á politisku skipanina
- Trivnaður - mennandi at liva og virka í landinum, ríkt mentanarlív
- Tryggleiki - góðar sosialar-, heilsuligar- og útbúgvingarligar skipanir
- Samstarv – millum politikarar, millum flokkar og millum lond.
Ofta taka vit hesi politisku kjarnuvirði sum eina sjálvfylgju, men Sambandsflokkurin heldur, at tað er neyðugt alla tíðina at eftirmeta kjarnuvirðini og royna at geva teimum veruligt innihald.


text:
Góðu foreldur og næmingar í 7. flokki!
Ein góðan dag í viku 22 (28. 29. ella 30. mai), er ætlanin at hava eitt hugnakvøld fyri næmingum og foreldrum í 7. flokki á sandinum í Sørvági.
(Um tað verður vánaligt veður, verður tiltakið flutt inn í Høllina á Giljanesi)
Hetta er er eitt tiltak, sum SSP (skúli, sosialu myndugleikar og politi) skipar fyri í samband við tiltakið Ungur og lívið.
Á skránni verður:
- Multigames, sum Ragnar í Haraldstovu skipar fyri
- Gittarspæl/sangur
- Bál o.a.
Til matna hava vit bílagt ein pylsuvogn. Tit eru hjartaliga vælkomin at taka te og kaffi við sjálv.
Tað er umráðandi, at barnið verður umboðað, og vit vilja fegin, at eitt ella bæði foreldrini luttaka.
G.G. Hetta er eitt hugnakvøld bert fyri foreldrum og næmingum í 7. flokki.
Vinarliga
SSP-bólkurin í Vágum


text:
Orð: Hans Andrias Djurhuus
Lag: Hans Arvesen
1. Hálvmánin stendur yvir Áli hátt,
um Eystnes brýtur brimið á vetrarnátt,
og hann, ið siglir knørr henda ódnarsjógv,
má fara fram við skili og handahógv -.
Men tað ger Magnus Heinason.
2. Hoyr skotini tey gella um brotna rá,
og skipini tey søkka í rodna vág.
Á bunka stendur garpur á hetjuhátt.
Jú, her er hildarleikur á vetrarnátt.
Her sigrar Magnus Heinason.
3. Og hvør gekk óttaleysur á deyðans pall
og mælti, áðrenn høvur for høggi fall:
“Halt væl um hefti, maður, og vita tað,
mær nærri svørð var svíra enn henda dag.”
Tað gjørdi Magnus Heinason.
4. Um hann skal kvæði ljóða og hansar’ brøgd,
og fyri hvørjum barni er søgan søgd.
So leingi aldan her dregur út og inn,
vit minnast hansar’ dirvi og hetjusinn.
Vit minnast Magnus Heinason.


text:
Limabræv 2017
Tórshavn 25. 10. 2017
Góðu limir
Ársaðalfundur okkara varð hildin í Skansastovu tann 8. oktober, nakað minni av fólki enn vanligt var møtt.
Andreas stóð fyri vali og var afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Í eykanevndini vóru nakrar broytingar. Gunnvør, sum var í nevndini øll árini, andaðist eftir at hava verið sjúk í nøkur ár. Malan Hilmarsdóttir bar seg undan, vit hava tí fingið 2 nýggjar eykalimir, tey eru Helga Hermansen og Ólavur Lydersen. Óli á Geilini heldur áfram í nevndini.
Jógvan Durhuus, sum hevur verið grannskoðari hjá okkum í nógv ár, bar seg undan, og fyri hann kom Bjarni Rasmussen. Hin grannskoðarin er Roar Olsen.
Umboð okkara í Sláið Ring er Andreas, og Ólavur Lydersen er tiltakslimur.
Veitslunevndin er tann sama, Helga, Elsy, Sunneva og Poula.
Limagjaldið bleiv tað sama, t.e. 200 kr. fyri støk og 300 kr. fyri pør. Flytast á konto: 445.127.0 í Betri.
Andreas tosaði um okkara barnadans og um hvussu týdnigarmikil hann er fyri framtíðar føroyska dansin. Hann heitti á fólk um at hjálpa til, tí tað eru ofta tey somu fólkini sum stríðast har. Um fólk kundi tekna seg til at komi okkurt kvøldi, um tað so var 2 ferðir um árið, so hevði tað gjørt stóran mun. Tað styrkir nógv um dansin, tá vaksin fólk eru við. Vit leggja ein tekningarlista til barnadansin fram næsta dansikvøld.
Har vóru 4 kvæðaynskir: Vilmunds kvæði, Einar suðringur, Stærke Tidrik og Sverra ríma. Tey hava vit so finginð við í skránna. Vit hava eisini tikið Ámunds rímu við sum nýtt kvæði. Tað er eydnast okkum at fáa 2 ungar skiparar, Símun Erik, sum skipar Ámunds rímu og Hanus, sum skipar Dvørgamoy.
Kvæðini finnast øll á heimasíðuni hjá Tøkum lætt.
Tann 18. november verður ársveitsla okkara í Róðrarneystinum á Argjum. Vit hava boðið Dansifelag Kaggans og Dansifelagið á Látrinum í veitslu. Hetta eru tvey dansifeløg sum vit kenna sera væl. Veitslan byrjar kl. 19.00, farið verður til borðs kl. 19.30, stundisliga. Kostnaðurin er 190 kr og kann flytast á konto: 445.127.0 í Betri.
Vit eru boðin í ársveitslu hjá Norðstreymoyar Dansifelag tann 20. januar. Tekningarlistin kemur at liggja frammi í áðrenn jól.
Aftur í ár eru vit boðin í Kyndilsmessudans á Eiði, sum hesa ferð verður tann 3. februar. Hetta er, sum altíð, eitt av hæddarpunktinum í dansivetrinum, og sum øll gleða seg til:)
Vit dansa nú hvørt sunnukvøld kl. 20. Meiningin er, at annað sunnukvøldið eru lættari kvæði og vísur á skránni. Tann skráin er ikki gjørd enn, hon verður gjørd í samráð við tey, sum møta tá.
Men øll eru vælkomin at luttaka í dansinum bæði kvøldini.
Næsta dansikvøld okkara verður sunnukvøldið tann 29. oktober, barnadansurin byrjar kl. 19 og vit vaksnu kl. 20. Tekningarlistin til veitsluna liggur frammi.
Hjálagt er nýggja skráin hjá Tøkum Lætt. Skráin fyllir umleið helvtina av kvøldinum. Fyrsta kvæðið er altíð beint aftan á kaffisteðgin. Annars eru fólk altíð vælkomin at skipa onnur kvæði
Við hesum ynskja vit tykkum øllum ein góðan dansivetur.
Nevndin í Tøkum Lætt


text:
Nú er Hvalbiartunnilin komin í Løgtingið og nærkast sostatt dagurin, har nýggjur tunnil kemur ístaðin fyri elsta tunnil í Føroyum.
Henrik Old, landsstýrismaður í samferðslumálum, hevur lagt uppskotið fyri Løgtingið.
Nýggjur tunnil verður gjørdur frá Gjánhamri í Trongisvági til Niðastabotn í Hvalba. Eisini skal vegur gerast frá tunnilsmunnanum Trongisvágsmegin til verandi landsveg í Trongisvági, og landsvegur verður gjørdur frá tunnilsmunnanum Hvalbiarmegin til Nesveg, tætt við brúnna um Kjógvavatn.
Samlaði kostnaðurin fyri tunnilin verður í mesta lagi 272 milliónir krónur, sigur landsstýrismaðurin.
7 milliónir krónur skulu setast av til í ár, 52 milliónir krónur í 2019 og góðar 100 milliónir í 2020 og 2021. Í 2022 skal tunnilin standa liðugur og tá skulu 6 milliónir krónur setast av til snøklar og annað.
Núverandi tunnil varð liðugur í 1963 og er tann elsti í Føroyum. Nakrar dagføringar eru gjørdar, men tunnilin er lágur og einbreytaður. Farleiðin liggur høgt, vegurin er smalur og nóg so brattur. Hvalbiartunnilin lýkur ikki dagsins krøv til trygd, dygd og ferðslu. Verandi farleið er ein forðan fyri vinnumenning og útbyggingum norðan fyri tunnilin.


text:
Lærugreinin smíð hevur í høvuðsheitum sítt støði í tí kunnleika og teimum royndum, gjørdar eru við teimum handverkum, ið er tilvirkað burtur úr træi, jarni o.ø. tilfari, eitt nú plasti, horni, beini, steini og leðri, bert tað stuðlar undir endamálið við lærugreinini.
Sjálvsagdur partur av undirvísingini í smíði er at nýta tilfar og amboð, og tí mugu allir næmingar eftir førimuni læra at kenna og nýta tilfar og amboð, so teir gerast upptiknir og fáa hug at arbeiða við handaligt arbeiði, bæði í sjálvum arbeiðinum at evna til og í gerandisdegnum.


text:
Mosi er ein góð ábendingarvera um luftborna dálking og er millum annað vorðin nýttur til at avdúka og skráseta tungmetaldálking í Evropa.
Síðan 1996 hava sýnir av vanligum stásmosa (Hylocomium splendens) verið kannað fyri tungmetal. Mosasýnini eru tikin á tilsamans 7-8 støðum í Eysturoy og Streymoy, og innsavningin hevur verið endurtikin á (áleið) somu støðum og í 4 umførum (1996, 2000, 2005 og 2010).
Mynd 1: Vanligur stásmosi úr haga á Eiði (til vinstru) og í starvstovuni hjá Umhvørvisstovuni (til høgru).
Kanningarnar av mosa úr Føroyum vísa á leið tað sama sum í londunum rundanum okkum, nevnliga at yvirhøvur er konsentratiónin ikki álvarsliga høg, og er støðug ella minkandi (sí mynd 2).
Mynd 2: Miðalvirðið (mg/kg turt sýni) av tungmetalum í sýnum av vanligum stásmos tikin í 8 støðum í Eysturoynni og Streymoynni frá 1996 til 2010.
Kanningar av metalum í mosa hava verið framdar í Svøríki síðan 1970 (Rühling et al., 1996; Rühling, 2001) og í Noregi síðani 1977 (SFT, 2004), og vísa tær eina generella minking síðan sjeytiárini. Kanningarnar vísa, at kyksilvur hevur verið minkandi síðani 1995, undantikið í einstøkum støðum, har útlát frá serligum ídnaði er.


text:
U14 gentur vunnu á Skála
TB | 17/09/17
Okkara U14 gentur høvdu í dag vitjan av Skála. Lagt var upp til eina spennandi uppgerð. Okkara gentur lógu, við 31 stigum, undan dystinum á einum deildum 1. plássi, saman við B36.
Gestirnir av Skála lógu á 3. pláss við 30 stig, tó við ein dyst meira spældan enn okkara. Men tær kundi sostatt vid einum sigrid fara framm um okkum í FM-strídnum.
Genturnar vóru sum vanligt sera raskar, og endaðu við at vinna dystin 2-0.
Longi gekk áðrenn hol kom á. Málmøguleikarnir vóru nógvir, men inn vildi bólturin ikki. Tíbetur kom tó hol á, og við einum máli hvørja megin hálvleikin, vunni genturnar ein góðan 2-0 sigur.
Sostatt liggja okur framvegis fremst í stríðnum um FM. Avgerandi dysturin verður helst seinni í ár, tá B36 koma suður at spæla ímóti okkum.
Dysturin í dag, skuldi upprunaliga spælast á jóansøku, men bleiv av ongum tá. Sostatt hevur steypið staðið og bíða til hesin dysturin bleiv spældur, og endaði tað so við at genturnar hjá Martin Boga vunnið jóansøku steypið hjá U14 gentum 2017.


text:
KÍ fingið styrk til álopspartin
KÍ boðar í kvøld frá, at felagið hevur gjørt sáttmála við nýggjan útlendskan leikara.
Talan er um 28 ára gamla Boris Dosljak, sum seinasta hálva árið hevur leikt við Iskra í bestu deildini í Montenegro. Í løtuni er vetrarsteðgur í kappingini, har Iskra liggur á 6. plássi eftir 19 umfør. Boris Dosljak skoraði 4 mál í 15 dystum, áðrenn kappingin fór í vetrarsteðg.
Boris spælir vanliga sum høgri vongur, men hevur eisini spælt sum vinstri vongur og sum álopsleikari. Boris hevur fyri tað mesta spælt í bestu deildini í Montenegro umframt, at hann í tveimum umførum hevur spælt í næstbestu deildini í Serbia.
Gongst alt sum ætlað, so kemur Boris Dosljak til Klaksvíkar í vikuskiftinum og verður við mánakvøldið, tá KÍ byrjar sínar regluligu venjingar.
Sáttmálin millum KÍ og Boris Dosljak er galdandi fyri kappingarárini 2018 og 2019.


text:
Tað sær út til at vera trupult hjá fjøldini at skilja, hvussu einfalda roknistykki hjá JFK hongur saman. Eg meini sjálvandi við roknistykkið um Sjúrðarberg. Haldi tó at orsøkin er at tað er trupult hjá teimum flokstrúgvu at fáa rættar upplýsingar. Maður er sendur av húsi at mainipulera fjøldina, fyri at avmarka tann skaða, sum Les meira…
Tag: Sjúrðaberg
Sjúraberg farin avstað fyri seinastu ferð
Beint áðrenn kl. 21 í gjárskvøldið fór Sjúraberg avstað fyri seinastu ferð. Nógv fólk vóru á kajuni og søgdu farvæl og var tað sera rørandi at síggja hetta vakra skip fara sín síðsta túr, vegna fiskivinnunýskipanini hjá Aksel V. Johannesen, Høgni Hoydal og Poul Michelsen. Nú hava so 25 familjur mist sítt livibreyð og vónandi Les meira…
Aksel V. Johannesen bakkar ikki útjaðaran upp og slett ikki Klaksvík
Í Dag & Viku í gjár vaksaði enn einaferð Aksel V. Johannesen sínar hendur og gav Hanus Hansen og tey stóru reiðaríini alla skyldina fyri Fiskivinnunýskipanini hjá Høgna Hoydal. Har hann ferð aftaná ferð segði, at tey hava fingið alt ókeypist, men tað er also ikki ókeypist at fiska og mær vitandi, so skulu øll Les meira…
Sjúrðaberg komin heim við fullari last
Klokkan 15.30 legði Sjúrðaberg at niðanfyri N.F.C.S. Fitt av fólki vóru og tóku ímóti. Sjúrðaberg hevur roynt í norðskum sjógvi og er fullfermdur nú hann er komin til Klaksvíkar, umleið 750 tons. Skiparin hendan túrin var Ásmund Olsen og við vóru 17 mans. Vit ynskja skipara og manning vælkomin heim. SáH


text:
Travel Scholarships 2018
Nú ber til at søkja um stuðul frá Setrinum til at sleppa til Føroya í lestrarørindum, Travel Scholarships 2018
Talan er um ferða- og uppihaldsískoyti, sum verður latið til útlendsk lesandi. Hesi skulu antin vera virkin lesandi ella partur av granskingætlanum, sum snúgva seg um føroysk viðurskifti. Dømi kunnu vera, at tað eru lesandi undir hægri lestri, Joint Nordic Master lesandi, ph.d.-lesandi, onnur gestalesandi ella luttakarar til føroysku summarskeiðini (Faroese Summer Institute).
Umsóknarfreistin er 1. mai 2018.
Nærri kunning og umsóknarblað er at finna HER
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Japan stríðist við neyðhjálpararbeiði
Í Japan stríðast myndugleikar og neyðhjálparlið fyri at fáa endurreist vatn- og streymveitingar og at hjálpa fólki í ringastu vatnflóðini, sum verið hevur í 36 ár.
Vandi er fyri sjúkum vegna vatntrot og nú heitari veður er, og enn hava bjargingarlið ikki funnið øll tey, sum ikki eru afturíafturkomin.
Ógvusligt áarføri, sum byrjaði í síðstu viku, elvdi til skriðulop og vatnflóð.
Eini 127 fólk hava latið lív og mong eru ikki afturíafturkomin.
Í gjár skrivaði Japan News, at tvær milliónir japanarar eitt skifti vóru fluttir burtur úr vanlukkuøkjunum.
Shinzo Abe, forsætsráðharri hevur avlýst fundir í m.a. Europa av undantaksstøðuni, sum valdar, skrivar Reuters.
Sí eisini


text:
Orð: Timothy Poland
Lag: Dánjal Dánjalsson
Týtt: Victor Danielsen
1. Vit vita ei, nær stundin er,
sum boð um deyðan kalda ber;
nær hann sítt andlit vísir her –
hvør kennir tað!
Vak tí, mín sál, til reiðar ver
hvønn dag, hvønn dag!
2. Halt fast tað, sum er gott og rætt,
slepp øllum, sum er tómt og lætt,
við sonnum hjarta trúgvur statt,
ger hjørtu glað!
Í Himli savna tær tín skatt
hvønn dag, hvønn dag!
3. Rættvísur, góður er jú hann,
sum doyði her, men deyðan vann;
eg bústað mær hjá honum fann
í lívsins stað,
sum fyri mær nú opnast kann
hvønn dag, hvønn dag.
4. Á ljósins hæddum uppi har
hann taka skal ímóti mær,
eg hvíla skal lívsánni nær
og lívsins træ;
mín sál, hans kall kann náa tær
hvønn dag, hvønn dag!


text:
- Tíðindi, mentan og ítróttur
Sonja spyr um fyritíðarpensjónistar
Eyðgunn Samuelsen, landsstýriskvinna í almannamálum, fer í dag at svara einum munnligum fyrispurningi frá Sonju Jógvansdóttir, uttanflokkatingkvinnu, um fyritíðarpensjónir.
Hon spyr, nær fyritíðarpensjónistar fáa tær 1.000 krónurnar meira um mánaðin, sum teimum varð lovað fyri jól, og sum landsstýriskvinnan upplýsti fyri tinginum.
Sonja Jógvansdóttir spyr eisini, hví ongar koyringar eru gjørdar av møguligum avleiðinum í sambandi við lógarbroytingina, og hví einki samskifti er millum aðalráð og stovnar um avleiðingar, tá lógarbroytingar verða gjørdar.
Sonja Jógvansdóttir sigur, at tá fyritíðarpensjónirnar vórðu goldnar í januar, var ógvuliga misjavnt, hvat fólk fingu útgoldið. Nógv hava bara fingið ein brotpart av hækkingini í fyritíðarpensjónini, sum teimum varð lovað, sigur Sobja Jógvansdóttir.
Sí eisini


text:
Lag: Seg lágt yvir hav
Á Kýrbergi gamla her vøgga mín stóð;
her hoyrdi sum piltur eg dunið frá sjó.
Tá móðir til songar meg trygt hevði lagt
: stóð Kýrberg í landnyrðingsbriminum vakt :
Ja, Hoyvík eg elski í gleði og sorg
nú av Koytikletti og niðan á torg.
Tá Hólmur seg hvílir, og lýtt kennist lot
: og mjørkin seg smýgur inn Kýrberg hvørt skot :
Mong ár eru runnin, skjótt tíðin hon fer –
tey kvøld eg á dyrging fram við Hoyvíksfles
í mánalýs´glæmu mót Kýrbergi róð´ –
: tann myndin av Hoyvík meg heimaftur dró :
Á ferð míni víða um fjarskotin lond,
har var henda myndin, og drógu tey bond
í huganum meg heim, har vøgga mín var
: nú Kýrberg og Hoyvík tit eru mær kær :


text:
ABC samstarvið hevur nú eitt ár á baki
mentan04-09-2018 - 15:57 - Jóanis Nielsen
Samstarvsfelagarnir í verkætlanini ABC fyri sálarliga heilsu vóru savnaðir fyri fimtu ferð í gjár, hesaferð við Gjógv, tá Sunda kommuna bjóðaði samstarvinum vælkomnum í sína kommunu. Flestu samstarvsfelagarnir hava nú verið partur av verkætlanini í eitt ár, og hevur hetta fyri allar partar verið eitt læruríkt og mennandi ár.
Flestu samstarvsfelagar arbeiða við at kunna um boðskapin í verkætlanini, fyri at gera fólk tilvitað um, hvussu ber til at fremja sálarligu heilsuna. Nakrir samstarvsfelagar eru komnir í gongd við ABC virksemi. Klaksvíkar kommuna er ein av hesum, og tí kundu tey deila sínar royndir á fundinum, og var hetta sera gevandi fyri hinar samstarvsfelagarnar. Eisini greiddi umboð fyri ALS frá teirra royndum við at brúka boðskapin í ABC fyri sálarliga heilsu innan teirra øki.
Eitt evnið á degnum var ein sokallað ABC vika, ið verður í viku 41, tá Fólkaheilsuráðið saman við hinum samstarvsfeløgunum í enn størri mun fer at varpa ljós á, hvussu vit kunnu styrkja sálarligu heilsuna hjá okkum sjálvum og øðrum.
Spennandi verður at síggja, hvussu verkætlanin ferð at mennast og røkka út til føroyingar komandi árið, og um eitt meira sálarliga heilsufremjandi umhvørvið spakuliga ferð at vaksa í Føroyum.
Fyri meira kunning um verkætlanina trýst her.


text:
Strika uppboðssølu av rættindum á Flemish Cap
Politikkur21-09-2018 - 10:29 - Jóanis Albert Nielsen
Viðmerkingar:
Endamálið við uppskotinum er, at heimildin hjá landsstýrismanninum í fiskivinnumálum at selja part av kvotunum á Flemish Cap, verður tikin burtur.
Seinastu árini hava verið sera tung hjá heimaflotanum. Nú sæst ein glotti, tí kvoturnar á Flemish Cap sannlíkt verða hækkaðar. Sambært løgtingslóg um fyrisiting av sjófeingi, skal øll henda hækking seljast á uppboðssølu. Heimaflotin hevur kempað fyri at knógva undir lakum fiskiskapi, men nú útlitini eru frægari, skal allur vøksturin takast frá teimum. Hetta er dárahugburður móti vinnuni.


text:
Góðu foreldur
Stóra takk fyri ein góðan og gevandi foreldrafund týskvøldið. Tað er gott at merkja, at tit foreldur eru virkin í tí, sum fer fram viðvíkjandi tykkara børnum, bæði tá ið tað kemur til tað fagliga og tað sosiala. Tá ið vit taka takið í felag, verður alt lættari.
Ein pápi nevndi, at hann hevði sæð eina norska sending um happing, sum hevði verið í Kvf. Sendingin var so rámandi, helt hann. Eg gjørdist forvitin og googlaði hana. Setti meg at hyggja í gjárkvøldið, og eg má siga, at her var nakað, sum vit øll høvdu havt gott av at sæð. Um tit eru áhugaði at hyggja eftir hesi sending, kunnu tit finna hana á netinum, hon eitur Brennpunkt. Har er ein røð av sendingum; tann, sum var í Kvf eitur Arnar og Mia.
5. flokkur var óførur at renna í gjár. Dagurin eydnaðist væl. Regnið kom, tá ið næstan øll vóru komin aftur í skúlan.
24. okt - Í samband við skeiðsvirksemi hjá lærarunum fáa næmingarnir frí kl. 10.30,
6. nov - verður Læraradagur í Norðurlandahúsinum. Tá hava allir næmingar frí.
Frá leiðsluni:
Gloymd klæði
Gloymd klæði verða goymd undir trappuni í gongini á niðastu hædd. Gott hevði verið, um navn er á húgvum, jakkum, ítróttarklæðum o.ø. Gloymdu klæðini verða løgd fram tvær ferðir um árið; um jóltíðir og fyri summarfrítíðina. Um tey ikki verða heintað, verða tey latin vælgerandi endamáli.
Samanspæl
Tofta skúli hevur søkt Mentamálaráðið um tímar til at undirvísa næmingum í samanspæli í tónleiki. Hesum hevur MMR játtað, og vit hava fingið 2 tímar um vikuna, sum liggja týsdagar 4. og 5. tíma.
Í fyrstu syftu verða tað 4. flokkur og 5. flokkur, sum fáa tímarnar.
5. flokkur hevur tímarnar 4. sept, 18. sept og 2. okt.
½ av flokkinum kemur oman í tónleikastovuna 4. tíma, og hin ½ kemur oman 5. tíma.
Andrea og Annelisa undirvísa í samanspæli.
Vónandi fáa vit nógv burturúr og næmingarnir fáa gleði av tímunum.


text:
Tórshavnar kommuna leitar eftir einum ágrýtnum samskipara, ið burtur av skal arbeiða við kommunuætlanini. Í starvinum kemur tú at hava ein lyklaleiklut í arbeiðinum hjá Tórshavnar kommunu at planleggja og menna høvuðsstaðin til ein vakstrardepil í Norðuratlantshavi.
TÍTT ARBEIÐSRÚM Í TÓRSHAVNAR KOMMUNU
Sum samskipari av kommunuætlanini gerst tú partur av eini strategiskari menningardeild. Okkara høvuðsuppgáva er at arbeiða miðvíst við býarmenning og at tryggja trivnaðin hjá borgaranum.
Vit eru ein framsøkin deild, sum arbeiðir við at menna og betra karmarnar í Tórshavnar kommunu, heilt frá at gera fyribils átøk, til menningarverkætlanir og til at stýra størri verkætlanum í kommununi innan bygging, íverksetan, sniðgeving osfr.
Í starvinum sleppur tú at skapa og menna upplivingar og avbjóðingar í kommununi. At arbeiða saman við okkum gevur tær møguleika fyri at fáa ávirkan á, hvussu kommunan skal mennast, og harvið verður tú við til at stimbra verandi karmar í kommununi.
STARVIÐ
Talan er um eitt tíðaravmarkað starv fram til 1. januar 2020. Starvið inniber ger av kommunuætlanini og í samstarvi við stjórar, deildarleiðarar, umsiting og politikarnar er uppgávan at samskipa arbeiðið at fremja kommunuætlanina í verki.
Uppgávurnar hjá samskiparanum av kommunuætlanini eru m.a.:
Talan er um eitt spennandi og fjølbroytt starv í einum skapandi umhvørvi. Høvuðsuppgávan fevnir um at útinna kommunuætlanina sambært ítøkiligari ætlan. Harumframt fevnir starvið um smærri umsitingarligar uppgávur.
TÍN VANGAMYND
Vit leita eftir einum persóni við áhuga og innliti í arbeiði at gera kommunuætlan. Tað er ikki so umráðandi, júst hvørja útbúgving tú hevur, og tú ert vælkomin at søkja, hóast tú enn ert undir útbúgving. Tó er tað krav, at tú hevur royndir innan fyri fakið og kunnleika til býarskipanarlig viðurskifti og innlit í, hvat ein kommunuætlan fevnir um.
Harumframt er tað ein treyt, at tú dugir føroyskt.
Tað, sum serliga eyðkennir teg, er, at tú ert ágrýtin, úrslitssøkin og megnar sjálvstøðugt at skapa góð úrslit. Tú hevur eitt jaligt sinnalag og góð samstarvsevni. Harumframt ert tú tilvitað/-ur um góðsku og fakliga dugnalig/-ur.
SETANARVIÐURSKIFTI
Starvið verður sett og lønt sambært avvarðandi fakfelag. Talan er um eitt tíðaravmarkað starv at byrja sum skjótast og fram til 1. januar 2020.
UMSÓKN
Umsókn saman við prógvum, skal vera Tórshavnar kommunu í hendi í seinasta lagi 25. oktober 2018. Merkið umsóknina „Samskipari til kommunuætlanina“ og sendið hana til torshavn@torshavn.fo
UM TÚ VILT VITA MEIRI
Meira fæst at vita um starvið við at venda sær til deildarleiðara og býararkitekt Biritu Wardum, biritaw@torshavn.fo, telefon 281109.
TÓRSHAVNAR KOMMUNA SÆR FJØLBROYTNI SUM EINA STYRKI. VER VÆLKOMIN AT SØKJA.


text:
Vitjan frá Venjingarskúlanum
Í dag hevur Sjúrður havt vitjan av einum 6. flokki frá Venjingarskúlanum og teirra danska vinarflokki. Fyrst varð greitt frá arbeiðinum her á Christiansborg, og hareftir varð víst runt. Viðfest eru nakrar myndir frá rundvísingini.
Tíðindi
2018/09/07
Stjórnin vil brúka 15 mió. til at økja kunnleikan, og borgarar skjóta upp, at Ríkisfelagsskapurin skal á tímatalvuna. Alt í samsvari við tað, Javnaðarflokkurin leingi hevur virkað fyri.
les meir
2018/06/20
Nógv bendir á, at eitt altjóða veiðibann er ávegis. Bannið fevnir millum annað um veiðu eftir lunda og álku, og hetta kann raka Føroyar umvegis danska limaskapin í altjóða avtalu. – Eg fari at gera
les meir
RSS


text:
Jóansøka 2018
Vágur 21.06.2018
Til feløgini!
Vágs Kappróðrarfelag vil við hesum bjóða øllum róðrarfeløgum kring landi, hjartaliga
vælkomnum á jóansøku, sum verður í Vági leygardagin 23. Juni 2018 kl.15:00.
Byrjað verður við barnaróðrinum kl.13:30. Vit vilja tí heita á hesar manningarnar um, at møta
á keiøkinum í seinasta lagi kl.12:30.
Allar manningar til FM-róðurin, skulu møta á keiøkinum í seinasta lagi kl.13:00.
Øll hjálparfólk hjá VK vera í gulum vestum. Ivast tit í nøkrum, er bara at spyrja tey.
Bátarnir skulu setast á keiøkið, har tað er uppmerkt eftir bátastødd.
Tølini til bátarnar vera útflýggjað, har bátarnar fara á sjógv.
Matur:
Suppa við breyð verður á fáa, í niðaru hædd á “Tangavirkinum”
WC:
Er á Heimavirkinum
Steypahandanin:
Steypahandanin fer fram, sum undan farin ár á Minnisvarðaøkinum mitt í bygdini aftaná kappróðurin.
Kappróðrarøkið:
Kappróðurin ferð fram inn eftir fjørðinum, á kappróðrarøkinum er skelti fyri hvørjar 100 m teir seinastu 500 m.
Tann fasti starturin á 500 m er festur í land og umborð á Smyril, sum liggur við kai.
1000 m startin, er festur inn á land á sunnari síðu á fjørðinum, og umboð á sleipibátin ”Merkur”
Bátar, sum skulu út á startin, vera tí bidnir um at halda seg á norðaru síðu á fjørðinum, tá róð verður út.
Upphiting til róður gongur fyri seg, á norður síðu á fjørðinum, frá flakavirkinum og úteftir.
Avrógving er møgulig vestast á fjørðinum.
Hjálagt er kort yvir róðrarøkið.
Heitt verður á feløgini um, at kunna rógvarar um hetta skriv.
Hava tit spurningar eru tit vælkomin at ringja til Rógva Kærbech, stevnuleiðari á tlf. 293044
Við róðrarkvøðu
Vágs Kappróðrarfelag


text:
Snorri Brend
21.10.2014 - 16:51
Eitt summar og eitt heyst við góðum soppavøkstri hevur gjørt sítt til, at ein stórur partur av norska seyðinum ikki kann flettast nú.
Orsøkin til hetta er, at ov nógvur radioaktivitetur – geislavirkni – er mált í teimum.
Norska tíðindastovan NTB sigur, at ein í heyst hevur upplivað eina stóra øking í talinum av hagapørtum, hvørs eigarar hava fingið forboð at slakta teir.
Í fjør vóru bert tveir hagapartar, sum fingu eini slík boð, tí ov nógv geislavirkni var mált í økinum.
Í ár er talan um samfullar 69 bøndur, sum hava fingið forboð at fletta seyðin.
Fleiri staðni eru máldar nøgdir sum svara til 4500 becquerel fyri hvørt kilo av seyðakjøti.
Hetta virðið er sjey ferðir hægri enn loyva markið fyri seyðakjøt ið kann seljast. Hægsta virðið er annars 600 becquerel fyri hvørt kilo.


text:
Verkfall hevur tikið seg upp í norsku olju- og frálandsvinnuni. Tilsamans 1500 fólk eru í løtuni farin í verkfall, og møguleiki er fyri, at hetta talið fer at vaksa komandi dagarnar, um ikki partarnir á arbeiðsmarknaðinum finna fram til eina semju um lønar- og pensiónsspurningar serstakliga.
Talan er um eitt stríð millum norska fakfelagið Safe og reiðarafelagið. Talan er fyri tað mesta um fólk, sum arbeiða á bori- og framleiðslupallum á norska landgrunninum. Umboð fyri Reiðarafelagið halda, at felagið hjá oljuarbeiðarunum, Safe ber seg ábyrgdarleyst at, tá tað leggur vinnuna lamna, tí tað eigur at hyggja at, hvussu trupul viðurskiftini á arbeiðsmarknaðinum hava verið seinastu árini, har mong arbeiðspláss eru mist.


text:
Franska olju- og gassfelagið Total hevur gjørt eitt stórt gassfund vestan fyri Hetland. Tað skal goyma tað, sum svarar til 175 mió. tunnur av olju. Tað er boripallurin Stena Don, ein gamal kenningur frá føroysku oljuleitingini, sum hevur borað Glendronach leitimiðið nú í nakrar mánaðir. Tað liggur nærhendis fleiri øðrum gassleiðum hjá Total. Eftir øllum at døma fara Total saman við Ineos og SSE at útbyggja nýggju gassleiðina. Hon verður so bundin í eina aðra gassleið í grannalagnunm, Edradour. Total byrjaði framleiðslu frá Edradour og enn eini gasskeldu, Glenlivet fyri tveimum árum síðani. Hesar eru bundnar í gassleiðingina, sum gongur frá høvuðs gasskeldunum hjá Total eystan fyri Føroyar, Laggan Tormore, til Hetlands.
Arnaud Breuillac, forseti fyri leiting og framleiðslu hjá Total sigur í tíðindaskrivi frá felagnum í morgun, at Glendronach er eitt sera týdningarmikið fund fyri Total, sum fer at gera verandi gassframleiðslu á Atlantsmótinum meira lønandi. Mett verður at tað fer ikki at ganga lang tíð frá tí at farið verður at útbyggja kelduna til hon kann bindast í gassleiðingina. Total eigur 60% av Glendronach, meðan Ineos og SSE hava hvør síni 20%. Fyri SSE, sum er eitt gassfelag burturav og sum nøktar stóran part av eftirspurninginum av gassi í Bretlandi, er hetta seinasta fundið eisini av stórum týdningi. Martin Pibworth frá felagnum sigur, at nýggja keldan økir um goymslurnar hjá felagnum og skapar eisini nýggjar vónir til at finna meira av gassi á Atlantsmótinum. Hann sigur, at nýggja fundið fer at eggja felagnum at vera partur av komandi leiting í økinum eisini.
At oljufeløgini finna meira gass vestan fyri Hetland kann møguliga eisini vera við til at fáa gongd á aftur leitingina við Føroyar, har gass er staðfest í fleiri brunnum, sum eru boraðir her. ”Open door” leitiskipanin, sum er galdandi á føroyska landgrunninum í løtuni, fevnir eisini um fleiri leitimið, sum eru mett at goyma gass. So hvør veit – tess meira gass verður funnið hinumegin markið, tess størri kann áhugin fyri at leita eftir føroyska gassinum eisini gerast, nú ein svangur bretskur heimamarknaður heldur vil hava gass úr grannalagnum enn at innflyta tað úr eitt nú Ruslandi. Eisini hevur gass fingið størri raðfesting í samlaðu orkuveitingini, tí tað er minni dálkandi enn bæði olja og kol.